Мутлашыусылар йоҡламай » Яйыҡ гәзите | Газета Яик\nЯйыҡ гәзите » Сәйәсәт, иҡтисад » Мутлашыусылар йоҡламай\nЭлек эш хаҡын касса аша биргәндәре һаман хәтерҙә. Һыу буйындай сират теҙелә һәм, ниһайәт, сиратың еткәс кассир баш һыйырлыҡ ҡына тимер рәшәткәле тәҙрә аша ҡыштырлап торған купюраларҙы һуҙа. Эш хаҡы алыу оло байрамға әйләнә торғайны. Хәҙер был эш күпкә ябайлаштырылды, эш хаҡын махсус банк карталарына ғына күсерәләр. Ҡасан теләйһең, ниндәй сумма кәрәк, банкоматҡа килеп сығарып алаһың. Бер яҡтан бик уңайлы, әммә һуңғы йылдарҙа карталарҙан аҡса юғалыу осраҡтарының артыуы хәүефкә һала, башҡа төр мутлыҡтар ҙа йышайған.\nМутлыҡтан һәм ал-даныуҙан берәү ҙә азат түгел. Мәҫәлән, ҡалала йәшәүсе ир машинаһын һатып яңыһын алырға уйлай. Интернетҡа «Ав-томобиль һатам» тигән иғлан бирә, күрше Бело-рет ҡалаһынан аралашсы (посредник) бәйләнешкә сыға, машинаға кли-ент табыуы тураһында хәбәр итә. Телефон аша хаҡын һөйләшеп-килешәләр. Тәғәйен көндө ир машинаһын Белоретҡа ҡыуалай, аралашсы ла, һатып алыусы ла килешелгән урында үҙен көтөп тора. Аралашсыға бәйләнерлек сәбәп табылмай, сөнки паспорты, документтары һәм алыш-биреш итеү өсөн бирелгән лицен-зияһы ла тәртиптә була. Тейешле ҡағыҙҙарҙы тул-тырып, законға таянып алыш-биреш эшләйҙәр, икеләнерлек бер шик тә булмай. Ялға тура килеү сәбәпле, һатып алыусы аҡсаны банк картаһы иҫәбенә дүшәмбе күсе-рергә килешә. Автомобиль хужаһы уңышлы сауҙаға ҡыуанып ҡайтырға сыға. Дүшәмбе көн ни күрә, иҫәпкә аҡса күсмәгән. Икенсе, өсөнсө көнөнә лә күсмәй. Һатып алыусыға шылтырата, әммә уныһы дүшәмбе көнө үк ара-лашсыға аҡсаны биреүе хаҡында әйтә. Аралашсы менән бер нисек тә бәй-ләнешкә сығып бул-май, эҙһеҙ юғала. Ир-уҙа-ман алданғанын белә һәм шундуҡ полицияға мөрәжәғәт итә. Һуңы-нан асыҡланыуынса, үҙен аралашсы тип та-ныштырған кеше күптән ошондай төр мутлыҡтар менән шөғөлләнгән икән. Үрҙә телгә алынған ир уның 22-се ҡорбаны, Учалынан ғына 5-6 кеше икән. Енәйәтсенең эҙе-нә бер нисек тә төшә алмайҙар, автомобиль әлеге көндә лә Белорет урамдары буйлап елдерә, хужаһы ғына башҡа. Иң сәйере - мутлашыусы ошо кәсебе өсөн бер тапҡыр хөкөм ителгән булған, суд ҡарары менән зыян күргән кешеләргә маши-наларын, аҡсаларын ҡайтарып биргән, әммә күпмелер ваҡыттан ни-сектер лицензия алып ҡайтанан яуыз эшенә тотона. Сер йомғағын бер нисек тә һүтерлек түгел, әллә «мафия» тигәндәре шулмы икән, билдәһеҙ...\nТағы бер миҫал. 57 йәшлек ҡатын Крас-нодарҙа йәшәгән ҡыҙына ҡунаҡҡа барырға йыйына. Интернет аша билетҡа заказ бирә. Ханым быға тиклем дә төрлө сайт хеҙмәттәре менән ҡул-ланған булған. 9 мең һумға яҡын аҡса күсерә лә, заказды көтә башлай. Әммә билдәләнгән көндө заказы килмәй, пенсионер авиакомпанияға шыл-тырата, телефондың икенсе осонда уға, һеҙҙән бер ниндәй ҙә билетҡа заказ ҡабул ителмәне, тип яуаплайҙар. Аферистар ҡорбанына әйләнгәнен аңлаған ҡатын ярҙам һорап полицияға мө-рәжәғәт итә. Ҡайһы бер фараздар буйынса, пенсионер заказ биргән сайт авиакомпанияның рәсми сайтына оҡшаш, мутлашыусыларҙың сайты булыуы ихтимал. Әлеге ваҡытта факт буйынса полиция хеҙмәткәрҙәре тикшереү алып бара. Иң ҡыҙығы, был алдаҡ сайт әле лә интернетта тора. Тәфтишселәр бер нисә тапҡыр бәйләнешкә сығып ҡарай, әммә һөҙөмтәһеҙ.\nҒөмүмән, һуңғы ва-ҡытта «Авито» сайты аша алыш-биреш итеү-селәрҙең бик йыш ярыҡ ялғаш эргәһендә ҡалыу осраҡтары йышайған. Йәйгеһен яҡташыбыҙ сайт аша 60 мең һумға теплица һатып алырға була. Телефон аша һөй-ләшәләр, килешәләр. Ир кеше аферистарҙың банк иҫәбенә аҡса күсерә һәм шуның менән вәссәләм... Хыялында күптән инде ҡыяр-помидор үҫтерергә йыйынған теплицаһын күпме генә көтһә лә, килтермәйҙәр.\nАуыл кешеләре лә хәҙер интернет менән файҙаланырға өйрәнеп алды. Элек һатып алырға йыйынған әйбереңдең ниндәй төбәктә булы-уына ҡарамаҫтан, барып ҡарағандан һуң ғына алыш-биреш эшләй торғайнылар. Хәҙер ни фотоһын күреү менән һатып алырға булып китәләр. Шулай итеп бе-рәү иғландар сайты аша тракторлы булырға уйлай. Ҡараһа, 180 меңгә генә яңы трактор күреп ҡала. Хаҡының баҙарҙыҡынан күпкә түбән булыуы хуш килә. Телефон аша аралашҡанда һатыусы Силәбе өлкәһенәнмен тип үҙе менән танышты-ра. Кисекмәҫтән аҡса кәрәклеген, шуға ла техниканы арзанға һа-тыуын әйтә. Билдәле хаҡ-ҡа тракторҙы Учалыға килтерәсәген белдерә. Ваҡиғаның бындай бо-ролош алғанын ишеткәс, яҡташыбыҙ теге кеше-нең банк картаһына 177 мең һумын күсереп тә ҡуя. Һуңынан ғына аҡсаһының елгә осҡанын аңлап ҡала һәм эске эштәр бүлегенә мөрәжәғәт итә.\nТәғәйен урында, тәғә-йен ваҡытта ҡапыл хәте-реңдең насарайыуы һи-не ҙур бәләнән аралап ҡалырға мөмкин икәнен беләһегеҙме? Райо-ныбыҙ ауылдарының береһендә йәшәүсе ҡатынды тап хәтере юҡлығы мутлашыусылар тоҙағынан ҡотҡара. Ханым, һарыҡ һатам, тип интернетҡа иғлан ҡуя. Оҙаҡламай телефонына хайуандарҙы һатып алырға теләк белдереп бер әҙәм шылтырата. Һарыҡтар өсөн аванс күсерергә теләге барлығын бел-дереп, банк картаһы номерын һорай. Уны-быны уйламаған ҡатын шәхси мәғлүмәттәрен әйтеп һала, әммә кредит картаһынан аҡса күсереү өсөн паролде онота. Ошо арҡала мутлашыусылар иҫәптән аҡса урлай ал-майҙар.\n14 октябрҙә ауылда йә-шәүсе ҡатын «Авито» сайтына һыйыр һатырға иғлан бирә. Бер нисә көндән һатып алыусы ла табыла. Мал хужаһынан банк картаһының номерын һорай. Ҡатын әйт-мәйем тип яуап бирә. Көн дауамында ике-өс тапҡыр шылтыратып кар-та номерын һорайҙар, ахырҙа ныҡашҡас карта һандарын әйтә. Бер аҙҙан ҡатындың телефонына «картағыҙға аҡса күсте» тигән смс хәбәр килә. Ҡатын һыйыр өсөн аҡса күсергәндәрҙер, моғайын, тип уйлай. Әммә күп-мелер ваҡыттан һуң уға шылтыратып, һеҙҙең картағыҙға яңылыш аҡса күсерҙек, зинһар өсөн кире ебәрегеҙ инде, тип үтенәләр. Намыҫлы ханым шундуҡ телефонға аҡсаны күсерә, һуңынан ғына иҫәпкә үҙенең аҡсаларын күсергәнен аңлап ҡала. Ханым иғтибарһыҙлығы арҡаһында 9 мең һум аҡсаһын юғалта.\nИюль айында берәүҙең телефонына «Фотоға ҡара һәм икәү булған саҡтарҙы хәтерлә» тигән смс хәбәр килә. Аҫта адресы менән һылтанма ла күрһәтелгән була, Г. һылтанма аша күсеп ҡарай. Күп тә үтмәй, телефоны эш-ләмәй башлай, һүндереп ҡабыҙғандан һуң «карта-ғыҙҙан 7700 һум аҡса күсерелде» тигән бер-бер артлы смс-тар килә. Г. вкладын страховкалаған була, банк аҡсаны ҡай-тарып бирә.\nР.ла ошо рәүешле «Бергә саҡтағы фотоны ҡарайым» тип 6700 һум аҡсаһынан ҡолаҡ ҡаға.\nТағы бер граждан мут-лашыусының ауына үҙ белдеге менән ҡаба. Эскән килеш машина йөрөткәне өсөн уны ЮХХДИ хеҙмәткәрҙәре танытмаһынан мәхрүм итә. Быныһы иһә апты-рап ҡалмай, икенсе көнөнә ҡала урамында бағанаға йәбештерелгән «Ҡыҫҡа ваҡыт эсендә танытмағыҙҙы юллап алырға ярҙамлашабыҙ» тигән иғланға тап була. Күрһәтелгән телефон номерына шылтырата, сымдың теге осонда проблеманы яҡын арала хәл итергә вәғәҙә бирәләр, күпме аҡса кәрәклеген әйтәләр. Д. бер аҙна эсендә 55 мең һум аҡсаны теге әҙәмдең карта иҫәбенә күсерә. Әммә уныһы тағы 30 мең күсереүҙе һорай. Был үтенес Д.-ны шикләнергә мәжбүр итә һәм ул аҡса күсереүҙән баш тарта. Зыян күреүсе уның телефонына ҡа-баттан шылтыратып ала алмағас, полицияға хәбәр итә. Әлеге ваҡытта енәйәтсенең шәхесе асыҡланған, уны эҙләй-ҙәр.\n«Мин аварияға эләктем, ярҙам кәрәк», «Әсәй, мине полиция ҡулға алды»... Телефонығыҙға ошондай йөкмәткеле смс хәбәрҙәр килһә, һаҡ булырға кә-ңәш ителә. Енәйәтселәр «Бәйләнештә» сайтында диуарығыҙҙы «емереп» тә туғандарығыҙҙан, дуҫтарығыҙҙан аҡса һо-рап маташа торғандар. Уларҙың тоҙағына эләк-мәҫ өсөн, тәү сиратта, яҡындарығыҙҙың үҙҙәренә шылтыратып хәлде һорашығыҙ, таныш булмаған кеше менән һөйләшмәгеҙ. Яҡындарығыҙҙың тауышы менән аралашыуҙары ла ихтимал, ул саҡта һорауҙар яуҙырығыҙ, өләсәй-олатайығыҙҙың исемен һорағыҙ, үҙегеҙ генә белгән хәбәрҙәрҙе төпсөнөгөҙ. Күптән түгел ошоға ҡағылышлы ҡыҙыҡлы хәл һөйләнеләр. Ир менән ҡатын сит илгә ялға бара, сәйәхәт мәлендә кисекмәҫтән аҡса кәрәк була. Ир кеше әсәһенә шылтыратып, ҡустыһына аҡса ебәрһен, тип әйтергә ҡуша. Пенсионер ханым телефон мутлашыусылары булып ҡуймаһын, тип улынан һорау алыу ойоштора. «Беҙҙең нисә ҡуяныбыҙ бар?», «Ем үткәргесебеҙҙе кем алып торҙо?» - тип төпсөнә башлай. Улы тәүҙә аптырашта ҡала, һорауҙарға яуап бирә, әсәйемдең аҡылы зарарланғандыр күрәһең, тип көйөп китә. Һуңынан ғына оло кешенең ошо рәүешле мутлашыусылар булып ҡуймаһын, тип хәүефләнгәнен белеп ҡала.\nУчалы районының эске эштәр бүлеге тәф-тишсеһе, полиция өлкән лейтенанты Руслан Шев-ченко әйтеүенсә, ай һа-йын ҡала-районыбыҙҙа тиҫтәгә яҡын кеше мутлашыусылар ҡорба-нына әйләнә. Полиция хеҙмәткәрҙәре халыҡты уяу булырға саҡыра.\nОлоһо ла, кесеһе лә\nИнтернет, мобиль телефон элемтәһе - яңы күренештәр шул, ҡайҙа һәм нисек төп башыңа ултыртыу мөмкинлегенә һаман да төшөнә алмағандар күп. Был... Тотош уҡырға\nТормош алға бара. Шул иҫәптән ябай кешенең банк менән бәйле мөнәсәбәттәре лә заманға ярашлы үҙгәрҙе. Банк хеҙмәтләндереүе граждандарҙың йәшәгән... Тотош уҡырға\nМутлашыусы тоҙаҡ ҡора\nБерәүҙәр ете ҡат тирен түгеп аҡса эшләй, икенселәр ҡулын-ҡулға һуғып, еңел ысул менән байырға теләй - кемделер алдап, төп башына ултырта. Һуңғы арала... Тотош уҡырға


Башҡорт йәмәғәтселеге вәкилдәре йәнә Өфөлә осташты | ГТРК «Башкортостан» — Новости Уфы и РБ\nРәсәй Федерацияһы төбәктәренең башҡорт йәмәғәтселеге вәкилдәре йәнә Өфөлә осташты. Бөтә донъя башҡорттары ҡоролтайы Республика Хөкүмәте менән берлектә сит төбәктәрҙә йәшәгән милләттәштәребеҙҙе борсоған һорауҙарҙы тыңлап, уларҙы бойомға ашырыуҙың эҙмә-эҙлекле юлдарын барланы. Был түбәтәйҙең бер быуаттан артыҡ тарихы бар. Гөлнараға ул өләсәһенән ҡалған. Күҙ теймәһен өсөн мәрйендәрҙе лә үҙенсәлекле итеп теҙгән боронғолар. Ошондай ҡомартҡының хужаһы булараҡ милли кейемдәрҙе тергеҙеү эшен үҙенә бурыс итеп алған йәш ҡыҙ. Телде тейешле кимәлдә белмәү беҙҙең милли үҙаңыбыҙға ҡамасау түгел, төп йортҡа тап моңло телебеҙҙе ишетеү, аралашыу өсөн киләбеҙ, ти ситтә йәшәүсе милләттәштәребеҙ. Кисә башҡорттар күпләп йәшәгән 6 төбәктән, 140 делегат Бөтә донъя башҡорттары ҡоролтайы Башҡарма комитеты ултырышына йыйылды. Торатау” Конгресс-холында Рәсәй Федерацияһы төбәктәренән килгән вәкилдәр Радий Хәбиров менән дә осрашты. Башҡортостан ситтә йәшәгән милләттәштәребеҙгә туған телде үҫтереү, тарихыбыҙҙы мәңгеләштереү буйынса һәр саҡ ярҙам күрһәтергә әҙер, тип белдерҙе республика етәксеһе.Ырымбур өлкәһендә 12 мәктәптә башҡорт телен өйрәнәләр. Быйыл тағы 120 уҡыусынан ғариза ҡабул ителгән. Был башланғысҡа төп йорт гранттар менән ярҙам итә ала, тине Радий Хәбиров. Иң мөһиме теләк булһын. Был йәһәттән Силәбе башҡорттары бик әүҙем. Республика башлығына улар Силәбеләге хәл итәһе мәсьәләләрҙе урындағы милләттәштәребеҙ менән берлектә башҡарыуҙарын һораны. Делегаттар төбәктәрҙә Башҡортостандың вәкиллектәрен асыу кәрәклеге хаҡында ла һүҙ ҡуҙғатты. Шулай уҡ республика эшҡыуарҙарын да сит төбәктәрҙә көтөп ҡалалар.Сит төбәктәрҙәге милләттәштәребеҙ менән бәйләнеш нығый, ул яңы кимәлгә сыға. Мәҙәниәтте, телде һаҡлау, тарихыбыҙҙы мәңгеләштереү йәһәтенән тыуған көнүҙәк мәсьәләләр хәҙер һүҙҙә генә ҡалмаясаҡ ә реаль эштәр менән нығытыла тигән ышаныс тыуа.


Беребеҙ өсөн беребеҙ кәрәк\n22 Октябрь 2021, 16:35\nҠатын-ҡыҙ менән ир-егет бер-береһе менән энергия алмашыныуҙан бер ваҡытта ла туҡтамай. Хатта улар араһында физик яҡынлыҡ түгел, платоник мөнәсәбәт кенә булған осраҡта ла. Гүзәл заттарҙың энергияһы ирҙәргә көс-дәрт бирә, уларҙы илһамландыра, ҡанатландыра, көслө, ҡыйыу итә. Ә ир-егеттәр энергияһы ҡатын-ҡыҙҙарҙы тынысландыра, һиллек тойғоһо бирә. Быға нимә сәбәпсе һуң?\nҠатын-ҡыҙҙар ир-егеттәргә энергияһын ул уны хәстәрләгәндә, уның хаҡында уйлағанда, уға ышанғанда бирә. Һәм, әлбиттә, ике енес бер-береһен һөйөшкәндә улар араһында канал барлыҡҡа килә, шунан ҡатын-ҡыҙ энергияһы иргә күсә. Был осраҡта гүзәл зат уға тәне менән генә түгел, йәне менән дә бирелә, уның ҡосағында тулыһынса ирей. Үрҙә хатта физик бәйләнеш булмаған саҡта ла ҡатын-ҡыҙ ир-егетте энергия менән тәьмин итә, тип әйттек. Ашарына бешерә икән, шул аш-һыу аша үҙ көсөнөң бер өлөшөн уға бирә. Тәнен һылай икән—көс бирә. Кейемен үтекләһә--уның аша ла ыңғай энергияһын ебәрә.\nӘ ир-егет бурысын нисек ҡайтара һуң? Үҙенең ярҙамы, һаҡлауы, мөхәббәте аша. Берҙән-беренең матурлығына һоҡланғанда уға энергияһын бирә. Һөйөү һүҙҙәре әйткәндә, икенсе яртыһының күңеле күтәрелә. Ир-егеттәр гүзәл заттарға ваҡытын йышыраҡ бүлһә, иғтибар күрһәтһә, ҡатын-ҡыҙ бәхетлегә әүерелә. Бына ошолай ике енес бер-береһенә энергия биреп, бер-береһенә терәк, кәрәк булып йәшәй.


Австрияның Рәсәйҙәге Ғәҙәттән тыш һәм Тулы хоҡуҡлы илсеһе Йоханнес Айгнер менән осрашыу - Правительство Республики Башкортостан\n20 майҙа Республика Йоротнда Башҡортостан Башлығы Радий Хәбиров Австрияның Рәсәйҙәге Ғәҙәттән тыш һәм Тулы хоҡуҡлы илсеһе Йоханнес Айгнер менән осрашты. Улар иҡтисад, гуманитар һәм социаль өлкәләрҙәге хеҙмәттәшлекте нығытыу мөмкинлектәре тураһында һөйләште.\nБашҡортостан Башлығы беҙҙә урынлашҡан Австрия предприятиелары филиалдарының уңышлы эшләүен билдәләне, уртаҡ инвестиция проекттарын тормошҡа ашырыуҙың һөҙөмтәлелеген һыҙыҡ аҫтына алды.\n– Беҙ Австрияны республиканың алдынғы партнерҙарының береһе тип күрәбеҙ. Бында ҙур предприятиелары эшләй, Башҡортостан уларға ярҙам итергә әҙер, – тине Радий Фәрит улы.\nМәҫәлән, Әбйәлил районында аҡ цемент етештереү буйынса “Цемикс” компанияһының ("Lasselsberger" төркөмө предприятиеһы) Рәсәйҙәге икенсе заводы эш башларға тора. Ул быйыл августа сафҡа инәсәк. Тәүлегенә 700 тоннаға тиклем тауар етештерә ала.\n“Инман” Ишембай заводына ингән "Palfinger" ҙа уңышлы үҫешә, улар кран-манипуляторҙар етештерә. Завод тауарын шул иҫәптән Европа баҙарына ла һата.\n– Австрия предприятиеларының һөҙөмтәле эшләүен күреп, беҙҙең сауҙа әйләнешен арттырыу өсөн етди мөмкинлектәр барлығын аңлайбыҙ, – тине Радий Хәбиров. – Коронавирус пандемияһы әлегә хеҙмәттәшлек мөмкинлектәрен тулы кимәлдә үҫтерергә ҡамасаулай. Сикләүҙәр алынғас, сиктәр асылғас, бизнес киңәйер тип көтәбеҙ.\nЙоханнес Айгнер бизнесмендар һәм гуманитар өлкә вәкилдәренең Башҡортостанға килергә теләүен раҫланы. Сит ил делегацияһы беҙгә быйыл килергә йыйына.\n– Мин һеҙҙең республикала беренсе тапҡыр. Башҡортостандың бай тарихы, мәҙәниәтенә һоҡланам, – тине Йоханнес Айгнер. – Шулай уҡ мәғариф, сәнәғәт өлкәләре менән таныштым. Улар - хеҙмәттәшлекте нығытыу өсөн мөһим тармаҡтар.\nРадий Хәбиров Австрия делегацияһына төбәктең инвестиция ҡеүәтен өйрәнергә тәҡдим итте. Шулай уҡ сит ил ҡунаҡтарын быйыл июль башында үтәсәк Фольклориадаға саҡырҙы.\n2020 йыл һөҙөмтәләре буйынса, Башҡортостан менән Австрия араһындағы тышҡы сауҙа әйләнеше 7,8 миллион доллар тәшкил иткән, шул иҫәптән экспорт – 1,5 миллион доллар, импорт – 6,3 миллион доллар. Республиканың 122 сауҙа партнеры араһында Австрия тауар әйләнеше күләме буйынса 45-се урында.\nИмпорт структураһында күпселекте машина һәм ҡорамалдар биләй (54 процент). Шулай уҡ күтәреү ҡорамалдары, металл һәм уларҙан эшләнгән әйберҙәр (39 процент). Экспорттың 99,5 проценты машиналар эшләү тауарҙарынан тора.\nБашҡортостан биләмәһендә Австрия капиталы ҡатнашлығындағы 11 юридик ойошма теркәлгән. Был компаниялар ауыл хужалығы, файҙалы ҡаҙылмалар табыу, керамика һәм цемент әйберҙәре етештереү, машина, ҡорамалдар етештереү, төҙөлөш, сауҙа өлкәләрендә эшләй. 2019 йылдың июнендә Венала Башҡортостан Республикаһының Австриялағы вәкиллеге асылды.


Нефтекамала пакетҡа һалып ырғытылған яңы тыуған бала табылған\nСабыйҙың кәүҙәһен ҡалала йәшәүселәр таба. Үлем сәбәптәре асыҡланмаған. Ваҡиға буйынса мәғлүмәт белеүселәрҙең полицияға хәбәр итеүе һорала.\nАльберт Талипов, Рәсәйҙең Башҡортостан буйынса тәфтиш комитетының Нефтекама район-ара тәфтиш идаралығының өлкән тәфтишсеһе: «2015 йылдың 24 мартында Нефтекамала яңы тыуған бала кәүҙәһе табылды. Осраҡ буйынса тәфтиш комитеты тикшереү алып бара. Суд-медицина экспертизаһы тәғәйенләнгән. Ваҡиға хаҡында мәғлүмәт белеүселәр булһа 2-23-52 һәм 2-29-02 телефондарына йәки Рәсәй эске эштәр министрлығының Нефтекама буйынса дежур часына шылтыратыуҙарын һорайбыҙ».


Константин Толкачев Ауырғазы районында «Берҙәм Рәсәй» активы менән осрашты // Сәйәсәт | новости башинформ.рф\nКонстантин Толкачев Ауырғазы районында «Берҙәм Рәсәй» активы менән осрашты\n13:21, 18 февраля 2011 Сәйәсәт\nАуырғазы районының хакимиәт үҙәге Толбазы ауылында «Берҙәм Рәсәй» партияһының Башҡортостан төбәк бүлексәһе сәйәси Советы секретары, Башҡортостан Республикаһы Дәүләт Йыйылышы — Ҡоролтай Рәйесе Константин Толкачевтың партия активы һәм партия яҡлылар менән осрашыуы үтте. Осрашыуҙа партияның урындағы бүлексәләре һәм беренсел ойошмалары эше, алдағы һайлауҙарға әҙерлек тикшерелде.\n— Беҙҙең алда һайлау кампанияһы тора, уларҙа кандидаттарыбыҙҙың еңеүе төп һөҙөмтә булырға тейеш, — тип билдәләне Константин Толкачев. — Беҙҙең бурыс үҙгәрешһеҙ ҡала: «Берҙәм Рәсәй» бөтә кимәлдәге һайлауҙарҙа ла еңергә тейеш. Беҙ эшләй белеүебеҙҙе бер тапҡыр ғына иҫбатламаныҡ, хәҙер партияға тырышлығын икеләтә арттырыу талап ителә.\n13 мартта ауыл биләмәләре Советтары һайлауҙары үтергә тейешле Ауырғазы районында 206 депутат мандаты алмаштырыласаҡ, «Берҙәм Рәсәй»ҙән кандидаттар бөтөн депутат урындарына ла тиерлек дәғүә итә.\n— Беҙҙең өсөн кеше һәр ваҡыт беренсе урында булды һәм булып ҡала, — тип билдәләне Ауырғазы районы хакимиәте башлығы, «Берҙәм Рәсәй» партияһы ағзаһы Марат Ишемғолов. — Беҙ Ауырғазының һәр кешеһе оҙаҡ һәм бәхетле йәшәһен өсөн барыһын да эшләйбеҙ. Районда эшҡыуарлыҡ әүҙем үҫешә. Беҙ йәштәргә, йәш белгестәргә, йәш ғаиләләргә, эшселәр синыфына, пенсионерҙарға һәм ветерандарға әүҙем ярҙам итәбеҙ. Район халҡы һәр һайлауҙарҙа «Берҙәм Рәсәй» партияһы кандидаттарына тауыш бирә, сөнки белә — улар вәғәҙәһен үтәйәсәк.


Илдарға яуабым, йәки спорт менән шөғөлләнегеҙ\nСоциаль селтәрҙә бер төркөм йәштәр үҙенсәлекле эстафета башлап ебәрҙе\nИнтернет ҡулланыусылары глобаль селтәргә тиҫтерҙәрен сәләмәт тормошҡа өндәп видеороликтар һала. Уларҙың ҡыҫҡаса эстәлеге бер-береһенә оҡшаш. Спорт менән шөғөлләнеүсе йәштәр күнекмә мәлендә үҙенсәлекле видео төшөрөп, эстафетаға дуҫына саҡыра. Яуап оҙаҡ көттөрмәй. Спорт залынан яҙмалар тиҙ арала популярлыҡ яулай бара. Йәштәр был сара күптән түгел интернетты шаулатҡан, һалҡын һыу менән ҡойоноу эстафетаһынан ҡалышмәҫ тигән өмөттә. Өҫтәүенә маҡсат та изге, тиҫтерҙәрҙе яман ғәҙәттәрҙән ҡурсалау.


Алдынғы тәжрибә нисек уңышҡа илтә » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Эшҡыуар » Алдынғы тәжрибә нисек уңышҡа илтә\nАлдынғы тәжрибә нисек уңышҡа илтә 21.07.2017 // Эшҡыуар\n“Раевка” яуаплылығы сикләнгән йәмғиәте төбәктә эре һәм алдынғы хужалыҡтарҙан һанала. Ауыл эшсәндәре, иген культуралары, шәкәр сөгөлдөрө үҫтереү менән бер рәттән, һөт, ит етештереү, тоҡомло мал аҫрау менән ныҡлап шөғөлләнә. Бынан бер нисә йыл элек ул “Колос Агро” яуаплылығы сикләнгән йәмғиәтен, “Агрофирма “Красный Клин” хужалыҡтарын да үҙенең ҡанатына һыйындырған. Был хужалыҡтарҙа, нигеҙҙә, иң ҙур шәкәр сөгөлдөрө плантациялары урынлашҡан.\nЙәмғиәт аграрийҙары йылдағыса яҙғы сәсеү эштәрен ҡыҫҡа ваҡыт эсендә тәүгеләрҙән булып тамамлап, әле ишле малға етерлек күләмдә мал аҙығы хәстәрләү бурысы менән йәшәй. Бөгөнгә улар хужалыҡ ихатаһына 400 тоннанан ашыу бесән ташыған да инде. Ҡышҡылыҡҡа мал аҙығы әҙерләү бында ҡыҙыу һәм яҡшы ойошторолған.\nКөҙ ауыл эшсәндәре дүрт меңдән ашыу гектарҙа шәкәр сөгөлдөрө, 4169 гектарҙа – бойҙай, арпа, кукуруз һәм башҡа культуралар йыйып аласаҡ. Хужалыҡтың 32 мең гектар ауыл хужалығы ерҙәре бар, шуның 25 мең гектарын һөрөнтө ерҙәр тәшкил итә. Баҫыуҙар тәрбиәле, ҡараулы, уларҙы минераль ашламалар менән туйындырғас, йыл да мул уңыш алыуға өлгәшәләр.\n– Беҙҙә тырыш, эшһөйәр халыҡ хеҙмәт өлгөһө күрһәтә, йәштәрҙең булыуы ла һөйөндөрә, шөкөр, ололарға алмаш етерлек, – ти йәмғиәттең генераль директоры, Башҡортостандың атҡаҙанған ауыл хужалығы хеҙмәткәре Илнур Рифғәт улы Йосопов. – Юғары, махсус урта белемле белгестәр ҙә беҙгә ҙур теләк менән эшкә килә.\nТехника паркы ла бында бай, 125 трактор иҫәпләнә, төрлө ҡеүәтле заманса комбайндар ҙа бар. Паркты йыл һайын яңы машиналар менән тулыландырып торалар. Ситтән техника йәлеп итмәйҙәр, бар баҫыу эштәрен үҙҙәренең көсө менән башҡаралар. Мәҫәлән, һуңғы бер нисә йылда ғына йәмғиәт етәкселеге 123 миллион һумлыҡ 26 берәмек техника һәм төрлө ҡорамал һатып алыуға өлгәшкән.\n“Раевка” яуаплылығы сикләнгән йәмғиәте төбәктә һөт етештереү буйынса алдынғылар иҫәбендә килә. Бында ете һөтсөлөк фермаһы уңышлы эшләй, малсылар көн һайын 14 тонна сифатлы һөт һауып алып, Стәрлетамаҡтың “Аллат”, Өфө һөт комбинаттарына оҙаталар. Һатыуҙан килгән табыш фермаларҙы ремонтлауға, тармаҡты яңыртыуға тотонола. Бөгөн һөтсөлөк фермалары заманса йыһазландырылған, ҡул көсө бөтөнләй тиерлек ҡулланылмай. Әле йәмғиәттең өс мең баш симменталь тоҡомло һыйыр малы йәйге лагерҙа тотола, шуның 1300-өн һауалар. Быйылдан башлап йәйге йәйләүҙә тәрбиәләнгән малдарҙы электр көтөүсе көтә. Бындай электр көтөүселәр әле төбәктә тәүгеһе. “Хеҙмәткәрҙәрҙең эш шарттарын яҡшыртыу өҫтөндә йыш эшләйбеҙ. Бының өсөн аҡса йәлләмәйбеҙ, сөнки уларҙың тырыш хеҙмәте һөҙөмтәһендә хужалыҡ йылдан-йыл яңы ҡаҙаныштарға өлгәшә лә инде”, – ти директорҙың етештереү буйынса урынбаҫары Руслан Мөхәмәтшин. Бөгөн бында 100-гә яҡын кеше эш менән мәшғүл.\nХужалыҡ етәкселеге көтөүҙе тоҡомло йәш таналар менән тулыландырыу эшен дә алып бара. Бында яһалма ҡасырыу яҡшы ҡуйылған. Тоҡомсолоҡ заводы булараҡ, йыл һайын уңайлы килешеүҙәр төҙөп, мал да һаталар.\nИлнур Йосопов етәкселегендәге хужалыҡ базаһында йыш ҡына семинар-кәңәшмәләр үткәрелә, уларҙың тәжрибәһен өйрәнергә тип төрлө райондарҙан да киләләр.\nБынан тыш, йәмғиәт, Башҡортостан ауыл хужалығы институты ғалимдары менән яҡшы мөнәсәбәт булдырып, уларҙы йыл һайын баҫыуҙарға тәжрибә өйрәнеү өсөн саҡыра. Әйткәндәй, сөгөлдөрҙән йыл да мул уңыш алалар, уны Раевка шәкәр заводына оҙатып, һатыуҙан килгән табыш фәҡәт хужалыҡ кәрәк-ярағына, эш хаҡы түләүгә, техника һатып алыуға тотонола икән. Бынан тыш, яңы келәттәр, заманса биналар төҙөлә, һөтсөлөк фермалары төҙөкләндерелә. Көҙ йыйып алынған уңышты юғалтыуһыҙ һаҡлау өсөн ҡеүәтле иген һаҡлағыстар урынлаштырылған.\nАуыл хужалығы ойошмаһында тырыштар һәм хеҙмәттең тәмен, бәҫен белгәндәр генә тир түгә. Етәкселек яһалма ҡасырыу эшен алып барыусы белгестәр Илдар Әхмәҙиев, Валентина Бебякина, Сания Фәйзрахманова, механизатор Мөслим Бейбутов, водителдәр Дамир Мөсәүиров, Рафаэль Ғәйетов, Виктор Самораков, Геннадий Предатченконы маҡтап телгә алды.


Лениндар ураҡты тамамланы!\n3 Сентябрь 2020, 18:39\nТөбәк һәм район агросәнәғәтенең лайыҡлы лидеры булып танылған Ленин исемендәге АХК тағы бер хеҙмәт еңеүенә өлгәште – хужалыҡ игенселәре 1752 гектарҙа сәселгән иген культураларын урып-һуғыуҙы иң тәүгеләрҙән булып тамамланы. Ураҡта ҡатнашҡан һәр кем был еңеүгә тос өлөш индерҙе, ысын мәғәнәһендә хеҙмәт ҡаһарманлығы күрһәтте.\nРәсәйҙең почетлы, Башҡортостандың атҡаҙанған ауыл хужалығы хеҙмәткәре Ғ.Б. Сәлимов етәкләгән коллективтың алдынғы эш тәжрибәһе, заман менән бергә атлауы республика кимәлендә һәр саҡ өлгө итеп ҡуйыла. Ҡырағай баҙар мөнәсәбәттәре осоронда ла Ғәлим Булат улы хужалыҡ производствоһын, коллективын һаҡлап ҡына ҡалманы, ә уны үҫтереү, төп фондтарҙы, техник потенциалды яңыртыу мөмкинлеге лә тапты. Һөҙөмтәлә бөгөн Ленин исемендәге АХК бөтә төр тармаҡтар буйынса иң һөҙөмтәле эшләгән, хеҙмәт ярыштарында бер ҡасан да алдынғылыҡты бирмәгән хужалыҡ булып танылды.\nТейешле технологияларҙы файҙаланыу, ер тураһында даими хәстәрлек күреү, производствоны оҫта ойоштороу быйылғы аяуһыҙ ҡоролоҡ йылында ла предприятиеға 1752 гектарҙа үҫтерелгән иген культураларынан миҙгеленә күрә яҡшы уңыш үҫтереп алыу мөмкинлеге бирҙе – гектар ҡеүәте уртаса 8,1 центнер тәшкил итте. Бойҙай – 8,4, арпа – 6,6, һоло 9,9 центнер төшөм бирҙе. Тулайым йыйым иһә 14190 центнер булды.\nИген культураларын яҫмаға һалыуҙа алдынғы механизаторҙар Зәки Ҡотлоғужин менән Фәнил Ғәйетбаев һынатманы. Ашлыҡты урып-һуғыуҙа комбайнсылар Биктимер Килдин, Ишмулла Сәғәҙәтов һәм Хәйҙәр Балхин иң юғары һөҙөмтәгә иреште. Баҫыуҙарҙан ырҙын табағына ашлыҡ ташыуҙа водителдәр Наил Үҙәнбаев һәм Хәмит Тимербулатов, механизатор Илдар Гөлбәйетов алдынғылыҡты бирмәне. Ураҡты ойошҡанлы атҡарып сығыуға хеҙмәтсәндәрҙе дәртләндереү сараларын киң ҡулланыу, удар 3 көнлөктәр ойоштороу, еңеүселәрҙе аҡсалата бүләкләү ҙә булышлыҡ итте.\nЙәмил Үҙәнбаев етәкләгән ырғын табағы коллективы игенде ҡабул итеү, уны таҙартып келәттәргә һалыу эшен ойошҡанлы атҡарып сыҡты. Ләйсән Ишкинина етәкселегендәге ашнаҡсылар баҫыу батырҙарын тәмле аш-һыуҙары менән һөйөндөрҙө. Баш агроном Урал Әхмәтйәнов, баш инженер Ғәле Сәғәҙәтов, бригадир Азат Исхаҡов үҙ участкаларындағы эште оҫта ойошторҙо.\nБер үк ваҡытта баҫыуҙарҙан ферма биләмәһенә һәм хеҙмәтсәндәргә һалам ташыу, ер эшкәртеү эштәре әүҙем дауам итте. Әле 90 гектарҙа ер туңға һөрөлгән, тағы ла 70 гектарында эшкәртелгән. Был тәңгәлдә механизатор Айрат Туйсиндың хеҙмәте маҡтауға лайыҡ.\nЙылдағыса, малсылыҡ тармағын ҡышҡа әҙерләү юғары кимәлдә ойошторолдо: ныҡлы аҙыҡ базаһы тупланды, фермалар тейешле кимәлдә ремонтланды. Бөгөндән улар малды ҡабул итергә әҙер.\nАлға аныҡ маҡсаттар ҡуйып эшләгән коллективтың, күреүебеҙсә, эш һөҙөмтәләре лә ҡыуаныслы. Был иһә күптәргә өлгө булып тора.\nҺүрәттә: хужалыҡтың ураҡ батырҙары.


Башҡортостанда яңы бассейндар һәм боҙ майҙансыҡтары төҙөләсәк | ГТРК «Башкортостан» — Новости Уфы и РБ\nБашҡортостанда яңы бассейндар һәм боҙ майҙансыҡтары төҙөләсәк\n30 октября 2019 — 13:44 ГТРК «Башкортостан»\nБашҡортостан хөкүмәтендә әле яңы бассейндар һәм боҙ майҙансыҡтары төҙөү программаһы әҙерләнә. Йәштәр сәйәсәте һәм спорт министры Руслан Хәбибов билдәләүенсә, проектты ғәмәлгә ашырыу өсөн 4 миллиард һумдан ашыу аҡса талап ителә. Шуның яҡынса 1 миллиард 500 миллион һумын, төрлө программаларҙа ҡатнашып, федераль бюджеттан алырға мөмкин. Бассейндар Архангел, Баҡалы, Благовар, Балаҡатай, Дыуан, Ҡалтасы, Ҡариҙел, Ҡырмыҫҡалы, Ҡыйғы, Нуриман, Стәрлетамаҡ, Өфө, Саҡмағош райондарында, Межгорьела, Бөрөлә һәм Өфөнөң Шакша биҫтәһендә төҙөләсәк. Республика башлығы Радий Хәбиров социаль селтәрҙә 2024 йылға тиклем 16 районда бассейндар төҙөләсәк, тип белдерҙе. Башҡортостанда әле 210 бассейн бар, ләкин был ғына етмәй.


Өләсәйҙәр тәрбиәһе – хазина тулы һандыҡ\n16 Февраль 2018, 16:18\nГөлназ менән Азамат Сәйетғәлиндәрҙе «Йәш ғаилә – 2016» конкурсында осратҡайным. Унда Өфөләге ете район вәкилдәре иң-иңе булыу өсөн көрәшкәйне. Гөлназ Фәнис ҡыҙы – баш ҡалалағы 237-се балалар баҡсаһы мөдире, Азамат Урал улы – эске эштәр бүлеге хеҙмәткәре. Улар менән бергә 8 йәшлек ҡыҙҙары Әминә, 3 йәшлек кенә улдары Рамаҙан һәм матур итеп милли кейемдәр кейгән өләсәйҙәре лә килгәйне. Өлкән йәштәге инәйҙәр икеһе лә шундай һөйкөмлөләр, йөҙҙәре балҡып, үҙҙәренә тартып торалар ине. Гөлназ Фәнис ҡыҙы думбырала уйнағанда Әминә өләсәһе ейәнсәре менән өйрөлөп йөрөп бейене, ә Шәмсиямал өләсәһе мәктәп йылдарында ятлаған оҙон ғына шиғырҙы һөйләп, барыһын хайран иткәйне. Килгән ҡунаҡтарҙы улар фойела ана шулай ҡаршы алды.\nХәҙер был ваҡиғаға йылдан артыҡ ваҡыт үтте инде. Шәмсиямал инәй ҙә баҡыйлыҡҡа күскән. Өләсәйҙәренә оло ихтирам менән ҡараған Гөлназ Фәнис ҡыҙы: «Өләсәй тәрбиәһе күргән ҡыҙҙар, малайҙар – иң бәхетле балалар», – ти. Бының менән килешмәйенсә мөмкин түгел һәм бөгөн беҙ нәҡ шул турала һөйләшмәксебеҙ.\nБалалар үҫтергәндә, ысынлап та, өләсәйҙәр мөһим роль уйнай. Ни өсөн тигәндә, нисек кенә тырышмаһын, көн буйына эштә йөрөгән әсәйҙәрҙең иғтибары сабыйҙарына барыбер етеп бөтмәй. Ә өләсәйҙең мөхәббәтен, наҙын башҡаса берәү ҙә алыштыра алмай.\n– Мин үҙем уларға иркәләнеп үҫтем. Атайым яғынан өләсәйемдәр Әлшәй районының Ибрай ауылында йәшәһә, әсәйем яғынан – Дәүләкән районының Яңы Аҡҡолай ауылында, – ти Гөлназ Фәнис ҡыҙы. – Уҡыу йылы тамамланған көндән август аҙағына тиклем ҡайтмайбыҙ.\nИң мөһиме – улар арҡаһында телебеҙҙе яҡшы беләбеҙ. Ҡалала үҫкәс, күберәк урыҫса һөйләшә торғайныҡ. Ә улар: «Беҙ һеҙҙе аңламайбыҙ. Башҡортса әйтегеҙ», – ти ҙә торалар ине. Ҡайҙа бараһың инде, өйрәндек.\nӘлеге көндә Сәйетғәлиндәрҙең үҙҙәренең ике балаһы ла саф башҡортса һөйләшә. Әминә 115-се гимназияла IV синыфта белем ала. Һәйбәт уҡый. Быйыл бына тигән итеп баш ҡала Шыршы байрамын башҡорт телендә алып барған. Һигеҙ йәшендә «Һаумы, һаумы, әкиәт!»тә ҡатнашҡан. Номинацияла еңеүсе булған. Тағы ла матур итеп йырлай, һүрәт төшөрөргә әүәҫ. Артабан һынлы сәнғәт мәктәбендә уҡырға ла теләге бар. Ғөмүмән, ул бөтә нәмәгә ижади ҡарай. Яҡындарын төрлө тәмлекәстәр менән һыйларға яратҡан ҡыҙ өҫтәлгә ултыртыр алдынан уларҙы башта биҙәй. Тәмле лә, матур ҙа булһын, йәнәһе. Эйе, өҫтәл йәмле булһа, ашауы ла күңелле инде. Рамаҙан әлегә балалар баҡсаһына йөрөй. Оҙаҡламай 6 йәш тула. Ул бәләкәйҙән көрәш менән ҡыҙыҡһына.\nӘминә менән Рамаҙан да өләсәйҙәрендә ҡунаҡта булырға бик ярата. Әйткәндәй, аталарының әсәһе – шул уҡ Яңы Аҡҡолайҙан. Гөлназ буласаҡ тормош иптәше менән ауылға ялға ҡайтҡан ваҡытында таныша. Әминә өләсәһе шаяртып: «Ейәнсәремә кейәүҙе үҙем һайланым», – тип кенә ебәрә. Хәҙер бер ауылда – ике өләсәй. Шәп тә инде.\n– Өләсәйем әле лә минең өсөн шул тиклем яҡын, ҡәҙерле кеше. 87 йәшкә еткәндә лә теремеклеген, зирәк аҡылын юғалтмаған. Төплө кәңәштәренә һаман да мохтажмын. Һәр ваҡыт: «Иреңә ҡаршы өндәшмә. Тылсымлы төймә ҡап та ауыҙыңды яп, – тип ҡабатларға ярата. – Үҙемдең ҡыҙҙарыма ла шуны әйтеп үҫтерҙем. Ғаиләнең ныҡлығы ана шунда».\nАҡыллы кәңәштәрен һәр ваҡыт үтәргә тырышам. Ҡыҙыма уның исемен ҡуштым. Әминә тигән исем мәктәптә уҡыған сағымда уҡ оҡшай торғайны. Ә өләсәйем үҙе менән булған бер хәлде һөйләгәс, тағы ла нығыраҡ ҡыҙыҡһындым.\nУның әсәһенең, йәғни минең ҡарт өләсәйемдең, ни өсөндөр тыуған бер балаһы үлеп торған. Ә өләсәйем менән ауырлы йөрөгән сағында ауылдан үтеп барған дәрүиштәрҙең береһе: «Һинең ҡыҙың тыуа, исемен Әминә тип ҡушырһың», – тигән. Уны тыңлағандар һәм өләсәйем шулай иҫән ҡалған. Ысынлап та, исемдәр ҙур мәғәнәгә эйә шул. Әминә – хәүеф, ҡурҡыныс янамай, тигәнде аңлата. Мөхәммәт пәйғәмбәрҙең әсәһе лә Әминә булған бит.\nӨләсәйҙәр… Әле үҙебеҙҙең балаларҙы тәрбиәләгәндә лә уларҙың ярҙамдарын күреп, тойоп йәшәйбеҙ. Иптәшем график менән эшләгәс, ялы минеке менән һәр ваҡыт тура килмәй. Шул саҡта өләсәйҙәр килә һалып етә. Әсәйем эшләй, шулай булһа ла, яратҡан ейәне менән ейәнсәренә ваҡытын таба. Беҙ – уның менән коллегалар һәм яҡшы әхирәттәр. Оҙаҡ йылдар балалар менән эшләгәнлектән, тәжрибәһе лә етерлек. Эргәлә булғас, оло терәк. Ауылдан ҡәйнәм дә йыш ҡына килеп тора. Балаларҙы алып музейҙарға, циркка йөрөйҙәр. Иптәшемдән уңдым. Ул – хәстәрлекле ғаилә башлығы, яҡшы атай. Ялдарыбыҙ тура килһә – беҙҙең өсөн байрам. Күмәкләп саф һауала йөрөргә яратабыҙ, парктарға барабыҙ, санала, тюбингтарҙа бергәләп шыуабыҙ, ауылға ҡайтабыҙ.\nКиләсәктә тағы ла берәй ғаилә байрамында ҡатнашырға уйлайбыҙ. Унда еңеү ҙә мөһим түгел. Күркәм ғаиләләр менән танышаһың, аралашаһың. Шул тиклем матур тәьҫораттар алаһың.\nҺоҡланғыс ғаилә, бына кемдәрҙән өлгө алырға кәрәк.


Бер миллиард һумды һыуға һаласаҡтар\nАғиҙелгә. Тура мәғәнәлә түгел, әлбиттә. Башҡортостан Ағиҙел ярын төҙөкләндереүгә федераль ҡаҙнанан бер миллиард һум аҡса алды. Был күләмгә Салауат Юлаев һәйкәле янынан алып «Дуҫлыҡ монументы»на тиклемге яр буйы танымаҫлыҡ булып үҙгәртеү күҙаллана. Хәйер, эш үҙ аҡсабыҙға күптән башланғайны инде. Әммә ил бюджетынан төшкән финанс ярҙам күпкә йәнләндерәсәк. Әгәр маҡсатҡа ярашлы, файҙаланылһа... Ысынлап та, һыуға һалып ҡуймаһалар.\nЙылғаның үҙенә үк төшөп торған баҫҡыслы аллеялар, күҙҙең яуын алырлыҡ фонарҙар һәм зауыҡлы эскәмйәләр, йәшеллеккә күмелгән йәмле ял итеү урындары. Ә Ағиҙелдә инде елкәнле кәмәләр, аҡ теплоходтар йөҙә. Юғарыла тарих төпкөлөнән атылып сыҡҡан Салауат һәм киләсәккә ынтылған заманса биналар. 2015 йылда Шос һәм Брикс самиттарына килгән ҡунаҡтарҙы тау битендә балҡыған ҡала ошолай күренеш менән ҡаршы алырға тейеш ине. Ләкин теләктәр менән мөмкинлектәр тап килмәй сыҡты. Проектты тормошҡа ашырыу ваҡыты ла бик ҡыҫҡа ине. Ләкин республика етәкселеге ниәтенән баш тартманы. Яйлап булһа ла Ағиҙел ярын төҙөкләндереү эштәре алып барылды. Элек сүплек, эскеселәр ояһы булған шырлыҡ урынына ресторандар, мәҙәни учреждениелар өсөн нигеҙ барлыҡҡа килде.\nЙылға ярын нығытыу ҡатмарлы төҙөлөш эштәренең береһе. Файҙаланыуға тапшырылмаҫ борон Ағиҙел ярындағы нығытмалар емерелә лә башлағайны.\nБыл ҡытыршылыҡтар артабанғы эштә етешһеҙлектәрҙе иҫәпкә алыуға булышлыҡ итте. Сөнки төҙөкләндереү эштәренең төп һәм ҡатмарлы өлөшө әле саҡ башланып тора. Ағиҙел ярындағы үҙгәрештәр «Дуҫлыҡ монументы» эргәһенә тиклем һуҙыласаҡ.\nӘлегә объекттың тышҡы күренеше күҙҙәрҙе төҙөклөгө менән шатландырмаһа ла, тиҙҙән экранда һүрәтләнгәнсә, ыҡсым һәм заманса буласаҡ,тип ышандыра белгестәр. Ағиҙел ярының икенсе сиратын төҙөүгә шулай уҡ республика бюджетынан да миллиард һумдан ашыу аҡса тотоноласаҡ.\nАрсений Мортазин, проект етәксеһе: «Проектҡа бүленгән аҡсалар эште лә әүҙемләштерә. Был объектта бер генә минутҡа эш туҡталып тормай. Финанстар төҙөлөштөң төп этәргес көсө. Шул аҡсаларҙан төҙөлөш материалдары һатып алабыҙ, эшселәргә хеҙмәт хаҡы һәм һалымдар түләйбеҙ. Беҙҙең төҙөлөштөң төп бурысы ярҙы йыуылыуҙан һаҡлау һәм ҡаланың тышҡы йөҙөн күркәмләндереү».\nАғиҙел яры үткән быуатта бетон плита киҫәктәре менән нығытылған.Әммә йылдар үтеү менән емергес көскә эйә ташҡындар һәм боҙло даръялар уларҙы йыуып ҡайһы бер урындарҙа бетон плиталар ярыла ла башлаған. Халыҡ йылға ярында алып барылған төҙөкләндереүгә ыңғай ҡарашта.\nЯңы проектты тормошҡа ашырыу Ағиҙел йылғаһы ярын ишелеүҙән һаҡлаясаҡ. Иң юғары нөктә һыу кимәленән 11 метр. Ағиҙел ярын нығытыу ҡоролмаһы илле йылға түҙәсәк, тип ышандыра төҙөүселәр. Был мөһим төҙөлөштө тормошҡа ашырыу йылға пароходсылығының эшмәкәрлегенә лә ыңғай йоғонто яһаясаҡ. Төҙөкләндерелгән йылға ярында заман талаптарына яуап биргән порттар ҙа урынлаштырыласаҡ. Балыҡсылар, һыу инеүселәр мәнфәғәттәре лә ситтә ҡалмаясаҡ. Яр буйҙарында өлгөлө тәртип һәм уңайлы ял урындары булдырыласаҡ.\nӨФөнөң архитектура йөҙөн билдәләүҙә ҡала бюджетынан да аҡсалар бүленгән. Федераль, республика һәм ҡала бюджетынан килгән аҡсалар ярҙамында төҙөкләндереү эштәре йылдам алып барыла.\nАғиҙел ярын нығытыу проекты дүрт кимәлдән торасаҡ. Төҙөүселәр өсөн иң төп маҡсат - биш саҡрымға һуҙылған яр буйҙарын ышаныслы нығытыу. Проект эштәре 2022 йылға тулыһынса тамамланыр тип күҙаллана.


«Киске Өфө» гәзитенең сайты - ИҢ КҮП ҺАЛДАТ - БАЙМАҠТАН - 2016 - Мәҡәләләр\nИҢ КҮП ҺАЛДАТ - БАЙМАҠТАН\nГитлер армияһының Советтар Союзына һөжүм итергә йыйыныуы хаҡында 30-сы йылдар аҙағында уҡ билдәле була. Әммә Совет дәүләте етәкселеге 1941 йылдың 14 июнендә радио аша, Германия менән беҙҙең ил араһында һөжүм итмәү тураһында килешеү төҙөлгән, тип сығыш яһап, халыҡты тынысландыра. Теүәл ете көндән Бөйөк Ватан һуғышы башлана.\nҺөжүм Советтар Союзынан киҫкен саралар талап итә. Шуларҙың иң тәүгеһе - Хәрби көстәрҙе туплау һәм һуғышҡа һалдаттар әҙерләү була. СССР Юғары Советы Президиумы 1941 йылдың 22 июнендә армияға мобилизациялау тураһында Указ сығара. Был Указға ярашлы, 23-36 йәшлек ир-егеттәр кисекмәҫтән хәрби комиссариаттарға барырға тейеш була. Райондарға һәм ҡалаларға телеграммалар ебәрелә. Кешеләрҙе һәм транспортты мобилизациялау пландары төҙөлә. Республиканың Милли архивында һаҡланған документтарҙан күренеүенсә, Өфө һәм Ишембай ҡалаларында, Баймаҡ, Дүртөйлө һәм Хәйбулла райондарында мобилизация айырыуса тиҙ һәм ойошҡан рәүештә башҡарыла. Баймаҡ районы республикала һуғышҡа иң күп һалдат оҙатҡан төбәктәрҙең береһе. Был райондан яуға бөтәһе 16324 кеше китә, шуларҙың ете меңгә яҡыны әйләнеп ҡайта алмай.\nДошманға нәфрәт менән янған кешеләр, һуғышҡа алыуҙарын һорап, ҡала һәм ауылдарҙа асылған мобилизация пункттарына килә башлай. Тәүге өс көн эсендә генә Өфөлә йәшәүсе 1270, Стәрлетамаҡтан 500-ҙән ашыу кеше һуғышҡа китергә теләк белдерә.\nСтәрлетамаҡ ҡалаһында 30 июнгә тиклем 94 митинг, 85 йыйылыш һәм 27 мең 483 кешене йәлеп иткән 521 һөйләшеү үтә. Был митингыларҙа һәм йыйылыштарҙа барлығы 206 кеше сығыш яһай. 30 июнгә тиклем ҡала хәрби комиссариатына 380 ғариза бирелә.\n1941 йылдың 1 октябрендә Дәүләт Оборона комитеты ҡарары менән 15 йәштән 50 йәшкә тиклемгеләрҙе хәрби уҡытыу башлана. Был курстарҙа автоматсылар, пулеметсылар, саперҙар, снайперҙар, элемтәселәр, шәфҡәт туташтары әҙерләнә, шоферҙар, санитарҙар өйрәтелә. Өфө, Белорет, Стәрлетамаҡ ҡалаларында осоусыға һәм парашютсыға уҡыталар. Республика йәштәре уҡытыу курстары өсөн 267 мең 700 ағас винтовка макеты, 14 мең 800 граната, 2 мең 500 сапер көрәге эшләй. 1942 йылдың аҙағына республикала 1624 уҡытыу пункты була. Унда 61 мең 573 кеше уҡып сыға. 1944 йылға тиклем бөтәһе ике йөҙ меңгә яҡын кеше хәрби уҡыу үтә.\nЯҙылған: 10.05.16 | Ҡаралған: 809


"Урал батыр" эпосының сәсмә версияһын 1956 йылда Силәбе өлкәһенең Троицк ҡалаһында йәшәүсе Исмәғил Рәхмәтуллиндан Әхнәф Харисов яҙып алған. 2010 йылда Зәйнәб Биишева исемендәге "Китап" нәшриәтендә өс телдә баҫылған "Башҡорт халыҡ ҡобайыр-иртәктәре" тип аталған китапҡа ул "Урал батыр" (сәсмә версияһы) исеме менән кергән.\n1990 йылда рҙа рәссам Ғәбдрафиҡ Мырҙашев был был боронғо әҫәрҙе балалар өсөн "Урал батыр" әкиәте итеп сығарыу теләге менән әҫәрҙәге хәл-ваҡиғаларҙы тасуирлап төҫлө һүрәттәр төшөргән.\nБашҡорттоң борон-борондан күңеленә, фиғеленә һалынған иң гүзәл сифаттарының береһе - халҡына игелек күрһәтеүҙе данлаған был әҫәрҙе күҙ нурҙарын, күңел йылыһын һалып биҙәгән рәссам Ғәбдрафиҡ Мырҙашев үҙе лә ошо тиңһеҙ сифатҡа эйә. Сағыу рәсемдәр аша яуызлыҡ менән изгелек, үлем һәм үлемһеҙлек кеүек ҡапма-ҡаршылыҡтарҙың көрәшен балалар күңеленә барып етерлек итеп тасуирлай рәссам.\nКитап Башҡортостандың 100 йыллыҡ юбилейына арнала.


Салауат Юлаев хоккей командаһы ла яңы йыл алдынан яҡшы уйын күрәһәтә - GTRK.TV — Новости Уфы и РБ\nСалауат Юлаев хоккей командаһы ла яңы йыл алдынан яҡшы уйын күрәһәтә\nСалауат Юлаев хоккей командаһы ла яңы йыл алдынан яҡшы уйын күрәһәтә.\nБеҙҙең команда рәттән 7-се еңеүгә өлгәште. Иҫегеҙгә төшөрәбеҙ, кисә юлаевсылар Мәскәүҙә «Спартак» менән осрашты. Өҫтәмә ваҡытта Захар Арзамасцевтың индергән шайбаһы беҙҙең командаға еңеү килтерҙе. Иҫәп 4-кә 3. Уйында ҡарарға Дәүләт Думаһына Башҡортостандан һайланған депутаттар ҙа килгәйне.\n18 ноября Республиканың төп шыршыһы быйыл Ватан этнопаркында ҡуйылды


Нурияға – «Йәшлек» премияһы\n15 Июнь 2018, 23:17\n«Йәшлек» гәзите мәктәп уҡыусылары араһында Булат Солтангәрәев исемендәге республика конкурсы үткәрә.\n«Йәшлек» гәзите мәктәп уҡыусылары араһында Булат Солтангәрәев исемендәге республика конкурсы үткәрә. Быйылғы бәйге 2017 йылдың аҙағында башланды. Унда уҡыусылар «Бәйләнештә» селтәренә, «Йәшлек» гәзите редакцияһына төрлө темаларҙы яҡтыртҡан мәҡәләләр ебәрә. Был ҡулъяҙмалар араһынан иң яҡшылары һайланып, гәзит битендә баҫылып сыға.\nXI синыф уҡыусыһы Нурия Мөхәмәтйәрова менән ошо конкурста икенсе йыл ҡатнаштыҡ. Быйыл уның «Телһеҙ халыҡ – тамырһыҙ ағас» тигән мәҡәләһе гәзиттә донъя күрҙе һәм II урын алды.\n«Һуңғы ҡыңғырау» байрамы көнө мәктәбебеҙгә бүләк тапшырырға килделәр. Әмир Миһран улы Солтангәрәев был конкурстың дүртенсе йыл ойошторолоуын, Нурияның үткән йыл номинант булыуын, ә быйыл иһә II урын алыуын әйтеп үтте. Тантаналы рәүештә «Йәшлек» гәзитенең Шөһрәтнамәһен, Булат Солтангәрәев тураһында китап, аҡсалата премия тапшырҙы. Тамашасыларға ҡурайҙа «Ҡаһым түрә» көйөн уйнап та ишеттерҙе ул.\nӘмир Миһран улына балалар өсөн изге, сауаплы эштәр башҡарғаны өсөн ҙур рәхмәтемде белдерәм. Ул үҙе ошо конкурсҡа рухлы, илһөйәр итеп тәрбиәләгән, һөҙөмтәле сығыш яһарға өйрәткән башҡорт теле һәм әҙәбиәте уҡытыусыларына рәхмәт һүҙҙәрен еткерҙе.\nГөлсөм ЙЫЛҠЫБАЕВА, башҡорт теле һәм әҙәбиәте уҡытыусыһы.


Скачать сервис АГРОСӘНӘҒӘТ Һуңғы Версия ҡулланыу ҡағиҙәләре 2017 – Snaptube PC\nСкачать сервис АГРОСӘНӘҒӘТ Һуңғы Версия ҡулланыу ҡағиҙәләре 2017\nApk бушлай Скачать сервис һуңғы версия ҡулланыу ҡағиҙәләре. Android кушымталар өсөн ҡулланыу ҡағиҙәләрен Downloader-сервис Video. Youtube сайтында видео ҡушымталар менән уйнай һәм был һеҙҙең ярҙамдан башҡа ала һәм башҡа бушлай интернетҡа тоташыу. Сервис ҡулланыу ҡағиҙәләрен, һис шикһеҙ, үҙенең ситкә осорға мөмкин, видео табып, улар һеҙ’ҡабат эҙләй, сөнки уны яҡлап күп кенә сайты.\nСкачать видео-сервис алдында һайлау мөмкинлеге файҙаланыу ҡағиҙә булараҡ ҡулланыла. Шулай уҡ ул мөмкинлектәре генә аудио скачать. Һеҙ скачать был табыштар бөтә функциялары телисез икән, был альбом. Шулай уҡ күп кенә тотоу ҡағиҙәләрен сервис файҙаланыу веб-сайтынан, шул иҫәптән, Facebook, Instagram. Яҡшы, ул һеҙ’т уның өсөн өҫтәмә кәрәк плагин. Барыһы бер ҡапты., Сервис файҙаланыу ҡағиҙәләренә ҡушымта.\nСкачать сервис АГРОСӘНӘҒӘТ Һуңғы Версия ҡулланыу ҡағиҙәләре\nВидео сервис файҙаланыу ҡағиҙәләре-береһенең хаталарын даими яңыртыу һәм ремонтлауҙы яҡшыртыу өсөн етештереүсәнлеге загрузчик алдағы сығарылған версия. Һуңғы яңыртыу, шулай уҡ күп функциялы килтерә сервис файҙаланыу ҡағиҙәләрен яҡшы, ул һеҙҙең өсөн файҙалы.\nҠыҙғанысҡа ҡаршы, Видео сервис файҙаланыу ҡағиҙәләре-загрузчик түгел андроид өсөн google магазин ҡарау өсөн Google’ы сикләү. Шулай итеп, беҙ һеҙгә тәҡдим сервис файҙаланыу ҡағиҙәләрен оффлайн установщик. Скачать Сервис Ҡулланыу Ҡағиҙәләре 4.23.0.9311 apk был түбәнерәк ссылку.\nӨҫтәмә Мәғлүмәт Сервисы Ҡулланыу Ҡағиҙәләре:\nИсеме: Сервис менән ҡулланыу ҡағиҙәләре\nПакет Исеме: кем.ҡағиҙә сервистан файҙаланам.премиум\nМинималь Талаптар: Андроид 4.0+ (йәки унан һуңғы версия)\nСкачать агросәнәғәт сервис ҡулланыу ҡағиҙәләре 4.23.0.9311\nAndroid өсөн сервисты файҙаланыу ҡағиҙәләрен билдәләне\nҺуң скачать сервис ҡулланыу ҡағиҙәләре 4.23.0.9311 АГРОСӘНӘҒӘТ һылтанма буйынса юғары, хәҙер ул һеҙҙең ҡул ҡуйҙы. Был’ы ҡорамалдарын ҡуйыу өсөн android өсөн ҡулланырға һеҙҙең сервис еңел ҡағиҙәләре. Хәйер, ябай ҡағиҙәләр буйынса инструкция урынлаштырыу өсөн android сервистан файҙаланам., беҙ һеҙгә тәҡдим инструкцияһын ентекләп уҡырға, һеҙ шулай булды, теләгәнен ала алмай мәсьәлә.\n1. Locate the latest version of SnapTube Apk offline installer that you have downloaded from the link above. Был’ғәҙәттә скачать ы папкала һаҡлана.. Уның һеҙҙең ярҙам менән булыша файлдарҙы тикшерергә мөмкин.\n2. Установщик менән эшләтеп ебәреү өсөн кушымталар APK сервис файҙаланыу ҡағиҙәләрен автономиялы ике төймәһенә баҫығыҙ.\n3. Басыгыз ҡуйып, үҙ ҡағиҙәләрен урынлаштыра башланы гаджет сервис ҡулланыу өсөн андроид. Был биләйәсәк бер нисә минут. Рәхим итеп, китапҡа ла ышанғандары.\n4. Open баҫып, эшләтеп ебәреү өсөн кушымталар ҡулланыу ҡағиҙәләрен сервис.\nAndroid ҡушымталары ҡоролмалар ҡуйыу ҡағиҙәһе хәҙер уңышлы ҡулланырға һеҙҙең сервис. Скачивать шарттары менән сайтта һеҙ ала башлаған саҡта видео. Һеҙ үҙегеҙ иҫбатлай алмай, ни өсөн Сервис менән ҡулланыу ҡағиҙәләре - был иң яҡшы өҫтәмә видео-загрузчик, ул һеҙ тейеш буласак һеҙҙең смартфон.\nСкачать Сервис Иҫке Версияһын Ҡулланыу Ҡағиҙәләре\nҠайһы, -сәбәбе билдәһеҙ, смартфон йәки планшеттар һуңғы версия ҡулланырға һеҙҙең сервис алмай ҡағиҙәләрен эшләй бард. Был, дөрөҫөн әйткәндә, һирәк осраҡ була..\nҺуңғы яңыртыу тиклем версияһы кушымталар ҡулланыу ҡағиҙәләрен сервис ләкин әгәр һеҙ һуң был проблема менән осрашты, рәхим итегеҙ, Дон’T булған паниканы. Йәки уны алдағы версия скачать өҫтәмә һеҙҙең иҫке ҡоролошо һәм ҡулланыу ҡағиҙәләрен яңынан һеҙ ашыу версия сервис ҡуйыу.\nБыл мәҡәлә., беҙ һезгә бирәбез сервис иҫке версияһын ҡулланыу ҡағиҙәләре, тик был осраҡта, әгәр һеҙҙе йәки һеҙҙең менән тотороҡло булып яңы версия проблемаларҙың береһе кәрәк. Ошо сервистан файҙаланыу ҡағиҙәләре буйынса түбәнерәк ссылка баҫып Скачать.\nБыл’s барыһы тураһында ҡыҫҡаса күҙәтеү скачать сервис һуңғы версия ҡулланыу ҡағиҙәләре. Беҙ ышанабыз, ярҙам итәр һезгә был мөмкин. Зинһар өсөн, был сайтта даими тикшереү, был сервисты ҡулланыу яңыртыу тураһындағы ҡағиҙәләр ҡулланыла, сөнки беҙ һеҙгә һәр саҡ.\nУның урынына һеҙҙең бар android ios айланмалар? Check this page to get the detail information about Сервис өсөн iOS ҡулланыу ҡағиҙәләре, Сервис өсөн iPhone йәки iPad ҡулланыу ҡағиҙәләре.\nҺеҙ беләһеңме, был сервисты ҡулланыу мөмкин булған компьютер ҡуйыу ҡағиҙәләре? Visit SnapTube for PC page for the guidance. Or if you are using Mac OSX, check the tutorial on the SnapTube for Mac OSX page.\nҺуңғы версия ҡулланырға һеҙҙең сервис тураһында өҫтәмә ҡағиҙәләр тураһында аңлатма беҙ уртаклашырга. Беҙ ышанабыз, һеҙ оҡшаған. Рәхим итеп, поделите, әлеге статья, әгәр ҙә һеҙ уны файҙалы таба.\nДон’т стесняйтесь комментарий түбән баҫып ҡалдырыу өсөн, әгәр һеҙ ниндәй һорау бар. Беҙ иң яҡшы, беҙгә ҡарап, ярҙам итәр өсөн һеҙ һорауҙарға яуап биреү.\nСкачать агросәнәғәт сервис ҡулланыу ҡағиҙәләре 4.19.0.8909


Хеҙмәт кенәгәһендә – бер генә яҙыу » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Белем һәм тәрбиә » Хеҙмәт кенәгәһендә – бер генә яҙыу\nУҡытыусы һөнәре элек-электән маҡтауға лайыҡ. Уның абруйы, бәҫе һәр ваҡыт юғары. Шуға күрә уҡытыусы булып тыуыр кәрәк тигән һүҙҙәр был һөнәрҙең мәртәбәһен генә арттырып ҡалмай, ә тотош булмышын билдәләй.\nУҡытыусы һөнәренә тоғролоҡ, әҙәбиәткә һәм сәнғәткә һөйөү, киң күңеллелек, ихласлыҡ һәм бигерәк тә балаларҙы яратыу – быларҙың барыһы ла оҙаҡ йылдар Сибай ҡалаһының 8-се мәктәбендә эшләгән Гөлсинә Мөхәмәтғәлинаға хас. Нурлы йөҙө, яғымлы тауышы менән бар уҡыусыларҙың да күңелен иретер көскә эйә педагогтың хеҙмәт кенәгәһендә – бер генә яҙыу. 1993 йылда Башҡорт дәүләт педагогия институтының башҡорт теле һәм әҙәбиәте бүлеген тамамлап, хеҙмәт юлын ҡаланың 8-се мәктәбендә башлай. Башҡорт һәм рус кластарында ғына түгел, хатта башланғыс класс уҡыусыларына ла Гөлсинә Нуриман ҡыҙы башҡорт теле серҙәрен өйрәтә. Бала саҡтан уҡытыусы һөнәренә ғашиҡ Гөлсинә Мөхәмәтғәлинаның һәр дәресе ижади эҙләнеүе, төплө белем биреүе менән айырылып тора. Талапсан, үҙ эшен яратып башҡарған уҡытыусыны балалар ҙа үҙ итә, дәрестәрен көтөп ала. Тырышлыҡ та бушҡа китмәй: уҡыусылары төрлө конкурстарҙа, ижади бәйгеләрҙә призлы урын яулай, ҡала олимпиадаларында ғына түгел, республикала юғары күрһәткестәргә өлгәшә. Башҡортостандың халыҡ яҙыусыһы Таңсулпан Ғарипова исеменә уҙғарылған ижад бәйгеһендә тиһеңме, “Урал батыр” эпосын яттан һөйләүселәр конкурсы булһынмы, Рәсәй һәм халыҡ-ара фәнни-ғәмәли конференцияларҙа сығыш яһаһындармы – уҡыусылары һынатмай.\nЫсынлап та, йәш быуынға төплө белем биреү өсөн педагог көсөн дә, ваҡытын да йәлләмәй. 2012 йылда республика буйынса уҙғарылған “Башҡорт теле һәм әҙәбиәте” төбәк конкурсында “Һөнәргә тоғролоҡ” номинацияһында билдәләнһә, күптән түгел 50 меңлек грант алды. Йәш быуында туған телгә ҡарата һөйөү тәрбиәләүҙә оло яуаплылыҡ тойған мөғәллимә яңынан-яңы методик алымдар ҡуллана, заманса технологияларҙы үҙ итә. “Заман уҡытыусыһы – ул бер үк ваҡытта үҙ фәнен төплө белгән педагог та, психолог та, артис та. Шунһыҙ уҡыусыларҙа телгә ҡарата һөйөү, халыҡ йолаларына, яҙыусылар ижадына ҡыҙыҡһыныу уятыу мөмкин түгел”, – ти ул. Тәжрибәле уҡытыусы яратҡан эшенә бар күңелен һалһа, уҡыусыларына ғүмерлеккә хәтергә ҡалырлыҡ дәрестәр бирә. Шуныһы һөйөнөслө: тормош иптәше Хәлит Азат улы ла ошо уҡ мәктәптә тарих фәнен уҡыта. Бер-береһенә терәк булып, бер-береһен аңлап, ярҙам ҡулы һуҙып эшләгән Мөхәмәтғәлиндарҙың ғаиләһендә улдары Айгиз менән ҡыҙҙары Илүзә тәрбиәләнә.\nГөлсинә Нуриман ҡыҙы уҡыусылары менән төрлө ерҙәргә походтарға бара, тәбиғәт ҡосағына сыға. Әйткәндәй, Мөхәмәтғәлиндар ғаиләһе Башҡортостандың хозур тәбиғәте буйлап йыш сәйәхәт итә. Яҙын Ағиҙел буйлап кәмәлә ағып төшһөндәрме йә булмаһа Шүлгәнташ мәмерйәһенә, Мораҙым тарлауығына, мәғрур Ирәндек, Ҡырҡты тауҙарына артылһындармы, Ирәмәлде яулаһындармы – барыһына ла өлгөрә улар. Спортты яратыуҙары, сәләмәт тормош алып барыуҙары ла күптәргә өлгө.\nБөгөнгө көндә бар мөмкинлектәргә эйә булған, интернетты яулаған мәктәп уҡыусыһының яратҡан уҡытыусыһы булыу еңел түгел, сөнки нимәнелер талап итеүҙән алда иң тәүҙә үҙеңә өлгө күрһәтеү шарт. “Уҡыусыларыңдың күңеленә асҡыс табып, уларҙа үҙ фәнеңә ҡарата һөйөү, ышаныс тәрбиәләй алаһың икән, тимәк, һин был һөнәрҙе һайлап яңылышмағанһың”, – ти әңгәмәсем.


Башҡортостанда йәшәүселәргә 0,1% менән ауыл ипотекаһын нисек алырға?\nҺеҙҙең өсөн популяр һорауҙарға яуаптар әҙерләнек.Нимә тураһында һүҙ бара? #национальныепроекты\nБашҡортостанда йәшәүселәргә 0,1% менән ауыл ипотекаһын нисек алырға? Һеҙҙең өсөн популяр һорауҙарға яуаптар әҙерләнек.\nНимә тураһында һүҙ бара?\nБыйыл ғинуарҙан Рәсәйҙә «Ауыл ипотекаһы» программаһы ғәмәлгә индерелде. Уның буйынса түбән процент менән - йылына 3% тиклем ауыл ерендә йорт һалыуға аҡса йәки ипотекаға өй йә иһә фатир алырға мөмкин. Бының өсөн аҙ тәьмин ителгән, күп балалы булырға кәрәкмәй.\nБашҡортостан хөкүмәте республикабыҙҙа ставка түбән - йылына ни бары 0,1% булһын өсөн банктарҙы өҫтәмә субсидиялай.\nАуыл ипотекаһын кемдәр алырға мөмкин?\nАуыл ипотекаһын алыу өсөн йәш, ғаилә хәле, килем буйынса һәм башҡа махсус талаптар юҡ. Ауыл ерендә торлаҡ һатып алырға ниәтләгән һәр кем льготалы кредиттан файҙалана ала.\nӘ банктың талаптары булырға мөмкин. Банктар, ғәҙәттә, йәшкә, эш урынына, кредит тарихына һәм рәсми килемгә ҡарай.\nКредитты хуплау - банктың бурысы түгел, ә хоҡуғы.\nКредитты нимәгә тотонорға мөмкин?\n— ауыл ерендә әҙер йорт йәки фатир һатып алыу;\n— өй һалыу өсөн участка һатып алыу;\n— бына алда башланған төҙөлөштө тамамлау (подряд килешеү буйынса);\nӘгәр һеҙ йорт һалыу өсөн кредит алаһығыҙ икән, участкағыҙ булырға тейеш. Төҙөлөштө ике йылда тамамларға кәрәк, ә подрядсы менән рәсми килешеү төҙөйҙәр.\nНимә ауыл ере тип һанала?\nФормаль рәүештә: 30 меңгә тиклем кеше йәшәгән тораҡ пункт һәм ул ҡала округына инмәй. Был ауыл, эшселәр ҡасабаһы йәки ҡала тибындағы ҡасаба булыуы ихтимал.\nШул уҡ ваҡытта уның ҡаланан алыҫ булыуы мотлаҡ түгел. Мәҫәлән, Дорогин һәм Булгаков - Өфө районының бер өлөшө һәм унда торлаҡ программаға эләгә, ә бына Князев Өфөнөң бер өлөшө һәм унда программа буйынса льготалы кредит алырға ярамай.\n— торлаҡ ауыл ерендә булырға тейеш;\n— кредиттың максималь суммаһы - өс миллион һум;\n— кредиттың максималь срогы – 25 йыл;\n— тәүге взнос – 10% алып (әйткәндәй, әсәлек капиталын файҙаланырға мөмкин);\n— һатып алыу һатып алыу-һатыу килешеүе йәки өлөшләтә ҡатнашыу килешеүе буйынса ғына;\n— торлаҡтың майҙаны социаль норманан кәм булмаҫҡа тейеш. Яңғыҙ йәшәгән граждандар өсөн был 33 квадрат метр, ә ике кешенән торған ғаилә өсөн — 42 квадрат метр, ғаиләлә өс һәм унан күберәк кеше икән — һәр береһенә 18 квадрат метр;\n— программала бер тапҡыр ғына ҡатнашырға мөмкин;\n— программа башҡалары менән тура килә. Мәҫәлән, өсөн бала тыуһа, дәүләт 450 мең һумды ҡаплай.\nҠайҙа барып рәсмиләштерергә?\nПрограммала 16 банк ҡатнаша. Исемлектә «Россельхозбанк» бар, ҡалғандары 15 мартҡа тиклем билдәле була.


«Салауат Юлаев» хоккейсылары сериялағы иҫәпте кәметә алды\nКисә Башҡортостан командаһы плей-оффта «Аҡ Барс» клубына ҡаршы өсөнсө уйынын үткәрҙе. «Өфө-Арена» ла уҙған осрашыу юлаевсылар өсөн уңышлы башланды.\nСөнки 8-се минутҡа улар дәғүәселәр ҡапҡаһына ике шайба индерҙе. Тәнәфестән һуң яҡташтарыбыҙ йәнә уңышҡа өлгәште. Голдарҙы үҙ иҫәптәренә Кирилл Капризов, Денис Куляш һәм Линус Умарк яҙҙы. Әммә һуңғы шайбанан һуң яҡташтарыбыҙ тыныслана төшкәндәй тойолдо. Һөҙөмтәлә ҡунаҡтар бер-бер артлы өс тапҡыр уңышҡа ирешеп иҫәпте тигеҙләп тә ҡуйҙы. Өсөнсө осорҙа Энвер Лисин индергән шайба «Салауат Юлаев» клубына 4-3 иҫәбе менән еңеү килтерҙе. Был уңыштан һуң баш ҡала хоккейсылары сериялағы иҫәп 1-2 итте. Дәғүәселәр араһындағы дүртенсе осрашыу иртәгә тағы ла бер тапҡыр Өфөлә үтә.


Башҡортостан илебеҙҙең эске туризм картаһында әлегә билдәле урын түгел // Йәмғиәт | новости башинформ.рф\nБашҡортостан илебеҙҙең эске туризм картаһында әлегә билдәле урын түгел\n9:35, 9 декабря 2009 Йәмғиәт\nБыл мөһиим сара алдынан “Башинформ” агентлығында БР Йәштәр сәйәсәте, спорт һәм туризм министры Александр Никерин, Рәсәй туризмы туристик дәүләт проекттары һәм эске туризм үҫеше идаралығы начальнигы Александр Сирченко һәм туристик һәм ҡунаҡханалар эшмәкәрлеген ойоштороу һәм анализлау идаралығы начальнигы Андрей Тютюнин ҡатнашлығында матбуғат конференцияһы булып уҙҙы.\nЖурналистар менән осрашыуҙа ҡунаҡтар илебеҙҙә эске туризмды үҫтереү һәм ошоға бәйле мәсьәләләр тураһында һөйләне. Мәҫәлән, республикала туризмдың әкрен үҫеше киң мәғлүмәт сараларында туристик маршруттарҙың төрлөлөгө һәм тәҡдимдәр бөтәнләй тиерлек яҡтыртылмауы менән дә аңлатыла. Бынан тыш, тейешле финанслау булмау, ә был иһә теге йәки был проектты инвестициялауға бәйле. Бөтә урындарҙа ла үҫешкән инфраструктура булмауы ҡамасаулай һәм эске туризм тармағында кадрҙарға ҡытлыҡ кисереү – ҙур мәсьәлә булып тора.\nКәңәшмәнең тап беҙҙең республикала үткәрелеүе бер ҙә осраҡлы түгел. Сөнки уның туризм өсөн ылыҡтырғыс төбәк булыуын беҙ үҙебеҙҙең йәшереп килдек, хәҙер беҙҙең бурыс – төбәккә туристарҙы йәлеп итеү.\nАлександр Никерин матбуғат конференцияһында ҡатнашыусыларҙы кәңәшмә программаһы менән таныштырып сыҡты. Уға ярашлы 9 декабрь кәңәшмәлә ҡатнашыусылар өсөн физик культура һәм спорт обьекттарында булыу мөмкинлеге менән Өфө буйлап экскурсия ойоштороласаҡ. 10 декабрь Конгресс- холл бинаһында кәңәшмә уҙғарыласаҡ. Кәңәшмәнең икенсе көнө Ғафури районында үтәсәк. “Красноусольский” шифаханаһында күсмә секциялар эшләйәсәк. Уларҙың берәүһе эске туризм мәсьәләләренә арнала. Икенсеһе – туристик-спорт секцияһы, ул Ташаҫты ауылында, билдәле Уҡлыҡая эргәһендә үткәреләсәк.


Ҡояшлылар майҙансыҡлы булды\n4 Ноябрь 2021, 15:21\n"Ҡояшлы биҫтәһе халҡы берҙәмлеге, тырышлығы, әйткән һүҙҙәрендә тора белеүе, иңдәренә алған бурыстарын ваҡытында үтәүе менән айырылып тора. “Урындағы башланғыстарға ярҙам итеү” республика программаһында ҡатнашып, биҫтәнең бәләкәй граждандарына уйын майҙансығы булдырыу мөмкинлеген ҡулдан ысҡындырманы...\nДәррәү инициатив төркөм төҙөп, эш күләмен билдәләне һәм дәүләт программаһында ҡатнашыу теләген район етәкселегенә еткерҙе”, - тине уйын майҙансығын асыу тантанаһында ҡала хакимиәте башлығы Кирилл Егупов.\n“Башҡорт ихаталары” ярҙамында ҡала халҡы, балалар өсөн яңы уйын майҙансыҡтары, иркен, уңайлы ихаталар булдырыуға ирешелһә, “Урындағы башланғыстарға ярҙам итеү” республика программаһы ауыл, ҡала ситендәге биҫтәләр халҡының көнитмешен тағы лә йәмлерәк, уңайлыраҡ итеү өсөн тәғәйен. Ҡала-район етәкселеге республика проекттарын шул рәүешле файҙаланып ҡалырға тырыша ла инде.\nБыл турала муниципаль район хакимиәте башлығы Андрей Иванюта ла әйтте.\n- Барығыҙҙы ла ҙур еңеүегеҙ менән ҡотлап, рәхмәт һүҙҙәрен еткергем килә. “Урындағы башланғыстарға ярҙам итеү” республика проектында ҡатнашып ярҙам алған тәүге биҫтәләрҙең береһе һеҙ - Ҡояшлы халҡы. Берҙәм команда ярҙамында һанаулы ваҡыт эсендә ошондай майҙансыҡ төҙөп ҡуйҙығыҙ. Ул һеҙгә күп йылдарға хеҙмәт итер әле һәм һеҙҙең бының менән генә туҡталып ҡалмаясағығыҙға ышанам. Быға тиклем дә үҙ көсөгөҙ менән балалар майҙансығы ултыртып ҡуйғанһығыҙ. Тимәк, Ҡояшлы биҫтәһе халҡының был икенсе күләмле, кәрәкле проекты. Ошондай башланғыстар менән биҫтә халҡының тәүгеләрҙән булып сығыуы ҡыуаныслы, әлбиттә, - тине Андрей Иванович.\nБалаларҙың уйын майҙансығы, уның инициаторы Юлия Кононенко билдәләүенсә, 1 млн. 500 мең һумға барып баҫҡан. Быйыл төҙөлөш материалдарына хаҡтарҙың артыуы ғына ҡайһы бер ниәттәрҙе тулыһынса бойомға ашырырға бирмәгән. Инициатив төркөм етәксеһе әйтеүенсә, документтар йыйыуға ваҡыт, майҙансыҡты төҙөүгә ҡарағанда ла, күп киткән.\n- Балалар майҙансығын төҙөкләндереүҙә “РСУ ДОР” йәмғиәте (етәксеһе - Игорь Сафонов), Урал спорт инвентарҙары заводы (директоры - Азат Вилданов), Андрей Локоцков, район хакимиәте етәкселеге һәм инициатив төркөм ағзаларына рәхмәтемде еткерәм, - тине Юлия Кононенко.\nМайҙансыҡ төҙөлөшөнә киткән дөйөм сумманың 1 млн. һумын - республика, 300 мең һумын - район бюджеты бүлгән. Ҡалған 100 меңен - бер бағыусы бирһә, 100 мең һумын биҫтә халҡы үҙ көсө менән йыйған. Әле майҙансыҡ ситләтеп эскәмйәләр урынлаштырыу эштәре генә ҡалған. Тантаналы асыу сараһында район хакимиәте башлығы Андрей Иванютаа инициатив төркөм ағзаларына, изге эште атҡарып сығыуҙа ярҙам ҡулы һуҙыусыларға, майҙансыҡты монтажлаусыларға Рәхмәт хаттары тапшырҙы.


Өфөлә ике район башлығы алмашынды // Сәйәсәт | новости башинформ.рф\nӨфөлә ике район башлығы алмашынды\n11:29, 15 декабря 2011 Сәйәсәт\nӨфөлә Ленин һәм Киров райондары башлыҡтары алмашынды. Был хаҡта «Башинформ» агентлығына ҡала хакимиәтенең мәғлүмәт-аналитика бүлеге етәксеһе Раил Мөхәмәтов хәбәр итте.\nЭлекке Киров районы башлығы, 2010 йылдан был вазифаны биләгән Салауат Сәғитов, Башҡортостан Хөкүмәте Премьер-министры урынбаҫары итеп тәғәйенләнде. Хәҙер районды бығаса район хакимиәтенең халыҡҡа социаль ярҙам идаралығы начальнигы булып эшләгән Динар Хәлилов етәкләйәсәк.\nӨфөнөң Ленин районына 2001 йылдан етәкселек иткән Николай Солодовников та, икенсе эшкә күсеү сәбәпле, элекке вазифаһынан китте. Өфө хакимиәтендә әүәлге башлыҡтың хәҙер ҡайҙа эшләүе тураһында мәғлүмәт бирә алмайҙар. Әммә, икенсе сығанаҡтарҙан билдәле булыуынса, ул БР Хеҙмәт һәм халыҡты социаль яҡлау министрлығы ҡарамағындағы Халыҡты эш менән тәьмин итеү дәүләт хеҙмәте идаралығын етәкләйәсәк. «Башинформ» агентлығына идаралыҡта был мәғлүмәтте раҫланылар, әммә Николай Солодовников әлегә эш урынында күренмәне, һәм етәксе вазифаһын бында әүәлгесә Тимерхан Биккинин башҡара, тип асыҡлыҡ индерҙеләр.\nНиколай Солодовников урынына Өфөнөң Ленин районына хәҙер Владимир Нагорный етәкселек итәсәк. Ул әлегә тиклем Киров районы башлығы урынбаҫары булып эшләгәйне.


Главная » Новости, Культура » БашБаттл тураһында\nВоскресенье, 25 Март 2012, 11:11\nРэп стиле Башҡортостанда үҙ яйы менән ниндәйҙер үрҙәр яулап яйлап уҫешә. Бер нисә йыл эсендә башҡорт телендә рэп башҡарыусылар һаны күпкә артты. Уларҙың араһынан башҡорт йәштәрен яулап өлгөргән рэп — йондоҙҙар ҙа ҡалҡып сыҡты.\nКүптәр Башҡортостанда «башҡортса рэп» юҡ тиһәләр ҙә, ул бар. Әммә ул әлегә энә осонда торған саң һымаҡ ҡына. Бер өрөүҙә юҡҡа сығырға әҙер. Шулай ҙа уны үҫтерүҙә төрлө фестивалдәр, интернет рэп баттлдар ойошторолоп тора.\nБеренсе официаль булмаған Башҡортса интернет рэп баттл бынан 3 йыл элек 2009 йылда уҙғарылды. Ойоштороусылары Ильшат Ишдавлетов һәм МС Баш (Заһит Ҡунафин). Ҡатнашыусылар һаны аҙ булырға ҡарамаҫтан, баттл уҙ тыңлаусыларын тапты, еңеүселәре лә билдәләнде: Бошман һәм Гила. 2010 йылда икенсе официаль булмаған Башҡортса интернет рэп баттл ойошторолдо. Артабан шул уҡ йылда өсөнсөһө лә уҙ ҡатнашыусыларын йыйып еңеүселәрен билдәне: Тартай һәм Кондор. 2011 йылда Башҡорт Йәштәре Иттифағы ярҙамында Беренсе официаль Башҡортса рэп баттл уҙғарылды. Ул да үҙ еңеүселәрен билдәләп, аҙаҡ “Йәшлек Шоу 2011” — ҙә уларға бүләктәрен тапшырып үтте. Беренсе урын — Фил МС (нетбук), икенсе урын — Саймон (телефон), өсөнсө урын — Буранбай (мр3-плеер). 2012 йылдаң 5 мартында «Бәйләнештә» («Вконтакте») сайты битендә тағы бер Башҡортса рэп баттл старт алды. Бер нисә аҙна эсендә ул үҙенең ҡатнашыусыларын һәм тыңлаусыларын аруҡ ҡына йыйҙы. Был ярыштың маҡсаты булып беҙ ишетеп белмәгән яңы исемдәрҙе халыҡҡа күрһәтеү, Башҡортостанда рэп стиленең сифатын яҡшыртыу тора.\nӘгәр ҙә һин рэп стилен менән ҡыҙыҡһынаһың, улраҙың йырҙарын яратып тыңлайһың икән, кер беҙҙең «Вконтакт» сайтындағы төркөмгә (http://vk.com/bashkort_rap).\n« Бог шельму метит (репортаж из зала заседания суда)\nВердикт судьи Насыровой: не так сшили дело, господа прокуроры, перешить! »\nВсегда делаем ремонт 3 комнатной квартиры очень надежно.


Белорет коррекцион мәктәп уҡыусылары яңыртылған бүлмәләрҙә уҡыясаҡ\nКабинеттар “Мәғариф” милли проектының “Мәрхәмәтле мәктәп” программаһы сиктәрендә, яңыртылды. Тантанала Дәүләт Йыйылышы – Ҡоролтай депутаты Эльвира Айытҡолова, мәғариф һәм фән министры урынбаҫары Әлфиә Ғәлиева ҡатнашты.\nЯңы парта, ултырғыстар, ремонт, ә иң мөһиме логопед, психолог кабинетты өсөн заманса йыһаздар, хеҙмәт, робототехника, йыр кабинеттары өсөн инструменттар алынды.\n“Мәрхәмәтле мәктәп” проектына ярашлы, махсус белем биреү ойошмаларында балалар белем алып ҡына ҡалмай, яңы ҡорамалдарҙа буласаҡ һөнәр серҙәренә лә өйрәнә. Белорет “Мәрхәмәтле мәктәбендә” уҡыусылар тәҙрә рамдары, йыһаз эшләй белә лә инде. Ә яңы станоктарҙа шөғөлләнеү тағы ла мауыҡтырғыс буласаҡ.


Быйыл социаль туризм йүнәлеше буйынса Башҡортостанда 6694 сертификат бирелгән, уларҙың 6574 файҙаланылған\nЙыл һайын пенсионерҙар һәм башҡа социаль ҡатламдар өсөн тәғәйенләнгән турҙар ҙа киңәйә. Исемлеккә сит ил курорттары, Ҡырым ярымутрауы һәм илдең башҡа төбәктәре лә инә.\nСоциаль туризм программаһы буйынса өсөнсө йыл эшләүсе «Әй» шифаханаһы быйыл 100-ҙән ашыу кешене ҡабул иткән. Субсидиялы путевка буйынса ял итеүселәр үҙҙәрен бер ҙә кәмһетелгән итеп тоймай, уларға шулай уҡ тейешле иғтибар бүленә, тейешле процедуралар ойошторола. Программа айырыуса хаҡлы ялдағыларға һаулыҡтарын нығытыу менән бергә ял итеү мөмкинлектәре аса.\nДыуан районы буйынса социаль туризм сиктәрендә ял итеүселәргә шулай уҡ туристик маршрут та тәҡдим ителә. Ҡунаҡтар «Мәңге оран» фильмы төшөрөлгән урындарҙы, ҡурғандарҙы, көкөртлө шишмәне һәм башҡа археология һәм тәбиғи ҡомартҡыларҙы күрә ала. Социаль туризм программаһына инеү өсөн йәшәү урыны буйынса социаль яҡлау бүлегенә мөрәжәғәт итергә кәрәк.\nМарина Вәлиева, «Әй» шифаханаһының бүлек етәксеһе: «Беҙ социаль туризм буйынса ике программа тәҡдим итәбеҙ - ул туризм һәм һауыҡтырыу. Ғәҙәттә, ял итеүселәр медицина процедураларын һайлай, дауалау беҙҙә юғары кимәлдә ойошторола».


Ярҙам күрһәтергә ҡушты » Табын\nЯрҙам күрһәтергә ҡушты\n06 августа 2018 йыл | Яңылыҡтар\nРөстәм Хәмитов Красноярск крайындағы авиафажиғәлә һәләк булған яҡташтарыбыҙҙың ғаиләләренә ярҙам күрһәтергә ҡушты\nБашҡортостан Башлығы Рөстәм Хәмитов республика Хөкүмәтенә Красноярск крайында вертолет ҡолау һөҙөмтәһендә һәләк булған яҡташтарыбыҙҙың ғаиләләренә ярҙам күрһәтеү мөмкинлеген ҡарарға ҡушты. Башҡортостан Хөкүмәте премьер-министры Рөстәм Мәрҙәнов оператив кәңәшмәлә ошо турала хәбәр итте. Кәңәшмә һәләк булғандар иҫтәлегенә бер минутлыҡ тынлыҡтан башланды.\nФажиғә 4 августа иртән теркәлгән. Вахта менән эшкә йөрөүселәрҙе ташыған «ЮТэйр» авиакомпанияһы вертолёты Игарка ҡалаһынан 180 саҡрым алыҫлыҡта ҡолаған. Авиаһәләкәттә вертолёттағы 15 пассажир һәм өс экипаж ағзаһының ғүмере өҙөлгән. Һәләк булғандар араһында Башҡортостандан: Бөрө, Ишембай, Ҡалтасы, Краснокама, Мәләүез райондарынан, Бәләбәй һәм Ишембай ҡалаларынан ете кеше бар.\n- Башҡортостандың Ғәҙәттән тыш хәлдәр буйынса дәүләт комитеты Рәсәй Ғәҙәттән тыш хәлдәр министрлығы, Красноярск крайының һаулыҡ, социаль сәйәсәт министрлыҡтары һәм башҡа хеҙмәттәре менән әүҙем үҙ-ара эш итә. Әле «Роснефть» компанияһы, «Согаз» страховкалау компанияһы, «ЮТэйр» компанияһы яғынан туғандарына ярҙам итеү тураһында ҡарар ҡабул ителгән. Башҡортостан Башлығы Рөстәм Хәмитов та вафат булғандарҙың ғаиләләренә булышлыҡ итеү мөмкинлектәрен ҡарарға ҡушты, — тине Рөстәм Мәрҙәнов. — Уларҙың Ванкорск ятҡылығында вахта менән эшләп йөрөгән ғаилә туйындырыусылар икәнлеге аңлашыла. Ошо йөкләмәне үтәү өсөн беҙ барыһын да эшләрбеҙ, әле ярҙам күрһәтелә лә инде.\nБашҡортостан Хөкүмәте вице-премьеры һүҙҙәренсә, республикала һәләк булғандарҙың туғандарына һәм яҡындарына психологик һәм медицина ярҙамы ойошторолған.


Бөгөн Хәтер һәм ҡайғы көнө | ГТРК «Башкортостан» — Новости Уфы и РБ\n22 июня 2015 — 17:57\nБөйөк Ватан һуғышы башланыуға теүәл 74 йыл. 1941-се йылдың 22-се июне таңында фашистик Германия ғәскәрҙәре иҫкәртеүһеҙ Советтар Союзына баҫып инә. 4 йылға һуҙылған яуҙа рәсми мәғлүмәттәр буйынса 27 миллион кешенең ғүмере өҙөлөп, йөҙҙәрсә мең ауыл һәм ҡала ер менән тигеҙләнә. Башҡортостан ил азатлығы өсөн көрәшкә 700 меңгә яҡын ул һәм ҡыҙҙарын оҙата. Уларҙың һәр икенсеһе тыуған яҡтарына кире әйләнеп ҡайтмай. Күрһәткән батырлыҡтары өсөн республиканан 278 яугир Советар Союзы геройы, ә 35 кеше Дан орденының тулы кавалеры исемдәренә лайыҡ була.\nӨфөлә Бөйөк Ватан һуғышында һәләк булғандарҙы бер минут тын тороп иҫкә алдылар. Бөгөн иртәнге сәғәт дүрттә Александр Матросов һәм Миңлеғәли Ғөбәйҙуллин һәйкәле янында тиҫтәләгән шәм яндырылды. Ветерандар йәштәргә ябай совет һалдаттарының ҡаһарманлығы, һуғыштың нисек башланып китеүе тураһында һөйләне. Республика башлығы Рөстәм Хәмитов һәйкәлгә сәскәләр һалғандан һуң илебеҙҙең бойондороҡһоҙлоғо өсөн һәләк булыусыларға рәхмәтен белдерҙе.


Рөстәм Хәмитов РФ Үҙәк һайлау комиссияһы рәйесе Владимир Чуров менән эш осрашыуы үткәрҙе // Сәйәсәт | новости башинформ.рф\nРөстәм Хәмитов РФ Үҙәк һайлау комиссияһы рәйесе Владимир Чуров менән эш осрашыуы үткәрҙе\n15:26, 26 июня 2012 Сәйәсәт\n26 июндә Республика Йортонда Башҡортостан Президенты Рөстәм Хәмитов Рәсәй Үҙәк һайлау комиссияһы рәйесе Владимир Чуров менән осрашты. Унда һайлауҙарҙың асыҡлығын тәьмин итеү, илдең һайлау системаһын һәм уға бәйле үҙгәрештәрҙе һәм яңылыҡтарҙы камиллаштырыу мәсьәләләре тикшерелде. Йәнә ил субъекттарының һайлау комиссиялары һәм сәйәси партиялар араһында тығыҙ хеҙмәттәшлек булдырыу кәрәклеге тураһында һүҙ алып барылды, тип хәбәр иттеләр республика башлығының матбуғат хеҙмәтендә.\n— Беҙҙең өсөн бындай осрашыуҙар ҙур әһәмиәткә эйә. Беҙ үҙебеҙҙең яҡтан һайлау процесына ныҡлы иғтибар бүләбеҙ, ул асыҡ, ғәҙел, үтә күренмәле булһын, тип тырышабыҙ. Күп осраҡта быға өлгәшәбеҙҙер, тип уйлайым, һәм беҙ был эште – һайлауҙар ваҡытында асыҡлыҡҡа, билдәлелеккә йүнәлтелгән эште дауам итәсәкбеҙ. Рәсәйҙең иң ҙур субъекттарының береһе булараҡ Башҡортостан Республикаһы ла билдәле дәрәжәлә бындай эштең өҙөклөктәрһеҙ һәм эҙмә-эҙлекле булырға тейешлегенә йүнәлеш бирәлер, моғайын, — тип һыҙыҡ өҫтөнә алды Рөстәм Хәмитов.\nУҙған һайлауҙарға туҡталып, ул дөйөм алғанда халыҡтың Владимир Путинды ла, дәүләт башлығы алған курсты ла хуплауын билдәләне.\n— Республикала Үҙәк һайлау комиссияһы менән үҙ-ара хеҙмәттәшлек яйға һалынған. Был эшлекле хеҙмәттәшлек, Башҡортостандың Һайлау комиссияһына власть структуралары тарафынан бер ниндәй ҙә административ баҫым күрһәтелмәй. Коллегалар тыныс шарттарҙа эшләй, башлыса бурыстарын теүәл башҡара. Әле Үҙәк һайлау комиссияһының составы яңырҙы. Күсәгилешлек булыуы, бер үк ваҡытта эшкә яңылыҡ алып инәсәк яңы кешеләр булыуы ла һәйбәт. Шуға күрә эшләүҙе дауам итәбеҙ, кәрәк булған осраҡта беҙҙең яҡтан ярҙам буласаҡ. Бындай зарурлыҡ булмағанда, әлбиттә, Үҙәк һайлау комиссияһы, иң элек, үҙ аллы эшләй, — тип белдерҙе төбәк башлығы.\nВладимир Чуров декабрь һәм марттағы федераль кампания буйынса республикаға ҡарата иҫкәрмәләр булмауын билдәләне.\n— Кампаниялар тыныс үтте. Беҙ был һайлауҙарға әҙерлек буйынса әүәлге составтағы комиссия эшмәкәрлеген юғары баһалайбыҙ. Һәм республиканың һайлау комиссияһының яңы составы өмөттәребеҙҙе аҡлар, тип ышанабыҙ, бигерәк тә уларға тиҙ үҙгәреүсе һайлау ҡануниәте шарттарында эшләргә тура килгәндә. Сәйәси партиялар иҫәбе лә артасаҡ. Һуңғы биш йылда Рәсәйҙең һайлау системаһында беҙ бөтөн сәйәси партиялар менән дә хеҙмәттәшлекте яйға һалдыҡ. Беҙ был эште 23 партия булғанда башланыҡ һәм элек булған партияларҙың барыһын да һаҡлап ҡалыр өсөн бар көсөбөҙҙө һалдыҡ. Шуны ла иҫегеҙгә төшөрөп үткем килә: беҙ 2003-2004 йылдар циклында бирелгән эфир өсөн сәйәси партияларҙың бурыстарын «ярлыҡауға» ҡағылышлы закондағы үҙгәрештәрҙең инициаторы булдыҡ. Ошо рәүешле барлыҡ фирҡәләрҙе лә һаҡлап ҡалырға ынтылдыҡ. Һөҙөмтәлә ете партия ҡалды. Әле беҙ Юстиция министрлығында теркәлгән 30-лаған сәйәси партияның уставын алдыҡ. Хәйер, уларҙың күбеһенә әле икенсе этапты үтергә, йәғни Рәсәй субъекттарының яртыһынан ашыуында төбәк бүлексәләре булыуын раҫларға тура киләсәк. Был этап улар өсөн аңлайышлы һәм үтә алырлыҡтыр, тип уйлайым, — тине РФ Үҙәк һайлау комисияһы башлығы.\n— Республика һайлау комиссияһы эшмәкәрлегенең мөһим йүнәлештәренең береһе — элегерәк теркәлгән ете партия менән булған кеүек, яңы сәйәси партиялар менән ныҡлы бәйләнеш булдырыу, уларҙы эшкә йәлеп итеү. Айырыуса был беҙҙең өсөн үтә мөһим булған ҡануниәттәге үҙгәрешкә — участка һайлау комиссияларын даими нигеҙҙә биш йылға формалаштырыуға күсеүгә бәйле. Беҙ биш йыл дауамында ошоноң өсөн тырыштыҡ. Ниһайәт, был төҙәтмә икенсе уҡыуҙа ҡабул ителде. Һөҙөмтәлә ул ҡалдырылыр, тип уйлайым. Был бик мөһим үҙгәреш. Беренсенән, участка һайлау комиссиялары ағзаларының яуаплылығы бермә-бер артасаҡ. Улар үҙҙәренә ышанып тапшырылған эш өсөн һайлауға тиклем бер ай ҡалғас һәм рәсми йомғаҡ яһауға тиклем бер нисә көндә генә түгел, ә биш йыл дауамында яуап бирәсәк. Икенсенән, был беҙгә уларҙы яҡшыраҡ әҙерләү мөмкинлеге бирә. Беҙҙә һайлау системаһының ҡатмарлы булыуы аңлашыла – техник яңыртыу ҙа, техник яңылыҡтар ҙа күп, веб-камералар аҫтында эшләү үҙе лә беҙҙең өсөн яңылыҡ. Бындай яуаплы участкала эшләү өсөн кешене бер айҙа әҙерләп өлгөрөп булмауы аңлашыла. Психологик яҡтан да ауыр, юридик йәһәттән грамоталы булырға ла кәрәк. Шуға күрә был төҙәтмәнең ҡабул ителеүе беҙҙең өсөн үтә мөһим булды. Мартҡа бөтә ил буйынса биш йылға 90-дан ашыу участка һайлау комиссияһы формалаштырырға тейешбеҙ. Иңенә ҙур яуаплылыҡ аласаҡ, мөмкин тиклем эшкә һәләтле участка һайлау комиссиялары төҙөр өсөн бында, әлбиттә, сәйәси фирҡәләр ярҙамы ла, бөтә кимәлдәге хакимиәттәрҙең ярҙамы ла кәрәк буласаҡ, — тип белдерҙе Владимир Чуров.\nУның әйтеүенсә, Рәсәй субъекттарының юғары вазифалы кешеләрен һайлауға әҙерлек бөгөнгө көндә иң мөһим эш булып тора.\n— Иң кәмендә, тәүге дүрт кампания 14 октябрҙә үтәсәк. Киләһе йылдағы берҙәм тауыш биреү көнөндә ошондай күпме һайлау үтәсәге әлегә теүәл генә билдәле түгел. Был да яңылыҡ, һәм ул субъекттарҙың һайлау комиссияларынан айырыуса ҙур иғтибар, хоҡуҡи һәм ойоштороу әҙерлеге талап итәсәк, — тине Чуров. — Беҙ финанслау буйынса ауырлыҡ күрмәйбеҙ. Рәсәй Федерацияһы бюджеты етерлек күләмдә аҡса бүлә. Беҙ уның ҙур өлөшөн төбәктәргә күсерәбеҙ. Федераль кампанияларға һайлауҙар тарихында беренсе тапҡыр аҡсаның 100 процентын тиерлек субъекттарға күсерҙек, һәм, әйтергә кәрәк, федераль бюджеттан алғандан һуң бер тәүлек эсендә эшләнде был эш. 20 йыл эсендә бер ҡасан да бындай хәл булғаны юҡ ине. Киләһе йылда Рәсәйҙең әлеге һайлау системаһына 20 йыл тула. Тотҡарлыҡ ике аҙнаға ла еткән саҡтар булды, әле – ни бары бер тәүлек. Был финанслау буйынса үтә күренмәлелектең артыуын да дәлилләй. Сығымдарҙы ла хәҙер ныҡ контролдә тотабыҙ. Һәм аҡса Мәскәүҙә тотҡарланмаһын өсөн тырышабыҙ. Беҙҙең өсөн 2015 йыл – сираттағы 2016-2018 йылдарҙағы федераль кампания алды мөһим осор буласаҡ. Йәғни 2016 йылдың көҙөн тулы әҙерлектә ҡаршы алыр һәм һайлауҙарҙы тағы ла ентекләберәк һәм таҙараҡ үткәрер өсөн, 2015 йылда беҙ техник үҙгәртеп ҡороуҙарҙы тамамларға, бөтә ойоштороу мәсьәләләрен дә хәл итергә тейеш, — тип һыҙыҡ өҫтөнә алды РФ Үҙәк һайлау комиссияһы рәйесе.\nОшо уҡ көндө Владимир Чуровтың БР Дәүләт Йыйылышы — Ҡоролтай Рәйесе Константин Толкачев менән эш осрашыуы үтте. Республика парламенты башлығы территориаль һайлау комиссияларын төҙөгәндә барлыҡҡа килеүсе кадрҙар мәсьәләһенә иғтибар итергә саҡырҙы. БР Дәүләт Йыйылышы Рәйесе фекеренсә, комиссия хеҙмәткәрҙәрен матди яҡтан ҡыҙыҡтырырға кәрәк. Уларҙың эше ауыр, стрестарға бәйле. Өҫтәүенә, һайлауҙар ваҡытында ҙур суммала аҡса килә, бик йыш әҙерлекле кешеләр ҡатнашлығындағы һәр төрлө провокациялар ойошторола.\nЯҡтар һайлау процесының торған һайын асығыраҡ була барыуы, быға ҡануниәтте камиллаштырыу, шул иҫәптән һайлау комиссиялары хеҙмәткәрҙәренең профессионализмы артыуы арҡаһында өлгәшелеүе менән ризалашты.


Эшләгән инвесторҙарға-шарттар, үҙ һүҙендә тормағандарға - өҙөлгән килешеүҙәр\nБөгөн Республика башлығы Благовар һәм Бүздәк райондарында төбәккә килгән инвесторҙарҙың предприятиеларында эш барышын тикшерҙе. Рөстәм Хәмитов һөҙөмтәле эшләгән йүнселдәргә бар уңайлыҡтар тыуҙырыласағын белдерҙе. Ә бына буш вәғәҙә менән туйындырыусы инвесторҙар менән хушлашырға тура килсәк. Республика башлығы төбәктә ауыл хужалығы предприятиеларынан тыш, социаль учреждениеларҙа ла булды.\nНанозоводты хәтерләткән был обьект- сусҡа комплексы. Тик ул элекке фермаларҙан заманса технологиялары менән айырыла. Комплекс 3 йыл элек һалына башлаған, ул 1 мең 600 башҡа иҫәпләнгән. Бында тоҡомсолоҡ менән шөғөлләнәсәктәр. Инвесторҙар яһалма аталандырыу ярҙамында урындағы климат шарттарына яраҡлашҡан, һау һәм яҡшы үрсем биргән сусҡа үҫтерергә ниәтләй.\nИнвесторҙар әйтеүенсә, беҙҙең генетика сит илдәрҙән 50 йылға артта ҡалған, әммә был хатаны 5 йылда төҙәтергә була. Бер баштан йылына 30 сусҡа балаһы алырға, уларҙы 6 ай эсендә 175 килограммға тиклем еткерергә мөмкин. Әлбиттә шарттар ҙа кәрәк, бында һәр башҡа айырым урын ҡаралған, сусҡаларға ике ай һайын тулы медицина тикшереүе үткәрелә. Рөстәм Хәмитов Республикала йүнселдәрҙең эш тәжрибәһен өйрәнеү һәм таратыу бурысын ҡуйҙы.\nПроекттың хаҡы-1 миллиард 200 миллион һумға яҡын, уның төп өлөшө үҙләштерелгән. Сусҡаларҙың тәүге партияһы Орел ҡалаһынан ике аҙнанан килтереләсәк, комплекс 50 кешене эш менән тәьмин итә. Инвесторҙар киләсәктә малды туҡландырыу өсөн элеватор һәм ҡатнаш аҙыҡ заводы да асырға ниәтләй. Ҡатнаш аҙыҡ цехы Бүздәктә лә төҙөлөргә тейеш. Был обьекттың асылыуын аграрийҙар ғына түгел энергетиктар ҙа көтә, сөнки яңы төҙөлгән подстанцияны тулы ҡеүәтенә ебәреү өсөн эргәлә көслө ҡулланыусыларҙың булыуы шарт. Әммә инвесторҙар һаман ҡуҙғалырға уйламай, буш вәғәҙәләр менән туйындырыуын дауам итә.\nСиттән килгән инвесторҙарҙан айырмалы үҙебеҙҙең йүнселдәр эшкә бик яуаплы ҡарай. Мәҫәлән, Бүздәктән Хәбибрахмановтар ғаиләһе ике йыл элек теплица асып ебәргән. Хәҙер бында йыл әйләнәһенә йәй. Хужалар 3 гектарҙа ҡыяр, 8 гектарҙа томат үҫтерә. Йәшелсә Башҡортостандың, илдең төрлө төбәктәренә оҙатыла. Былтыр 3 мең тонна ҡыяр һатыуға сығарылған.\nӘлеге ваҡытта Бүздәк теплицаһы көҙгө-ҡышҡы осорҙа республика халҡын йәшелсә менән тәьмин итеүсе берҙән-бер хужалыҡ булып тора. Әлбиттә, һыуыҡтар төшкәндән һуң ҡыяр үҫтереү ҙур сығымдар талап итә. Әммә йүнселдәр был проблеманы уңышлы хәл иткән. Теплицаны махсус быяла менән ябыу йылыны оҙаҡ һаҡларға ярҙам итә, йәшелсә үҫтереүҙә лә аҙ сығымлы заманса технологиялар ҡуллланыла. Бында селекция йүнәлешенә лә иғтибар ҙур.\nЭшҡыуарҙарға Республика яғынан да ярҙам күрһәтелә, әле улар ҡыяр теплицаһының майҙанын тағы 3 гектарға киңәйтергә ниәтләй, әммә дәүләт ярҙамы кәрәк. Рөстәм Хәмитов йүнселдәргә махсус программаларҙа ҡатнашыуҙа булышлыҡ итәсәкбеҙ тип белдерҙе.\nБүздәктәге психоневрология интернаты ла дәүләт ҡурсалауына мохтаж. 20 йыл элек колхоз профилакторийы итеп төҙөлгән обьектта тулы уңайлыҡтар юҡ. Тәү сиратта йыуыныу һәм кер йыйыу комплексы, елләтеү системаһы эшләү мотлаҡ. Учреждениеның эсәр һыуы ла юҡ, хеҙмәткәрҙәр көн һайын 200 литр һыу ташырға мәжбүр. Республика башлығы проблеманы тиҙ арала хәл итергә ҡушты. Туғандары, яҡындары баш тартҡан кешеләрҙе ярҙамдан ташларға тейеш түгелбеҙ, тине Рөстәм Хәмитов.\nӘле бында шизофрения, эпилепсия, алигофрения кеүек ауыр сирҙәргә дусар булған 120-нән ашыу кеше йәшәй. Шарттар тыуҙырылһа тағы 50 сирлене ҡабул итергә мөмкин. Хеҙмәткәрҙәр әйтеүенсә, интернат тәрбиәһенә мохтаждар күп, бында эләгеү өсөн сират 2-3 йыл тирәһе. Республика башлығы Бүздәктә социаль торлаҡ төҙөлөшөн дә тикшерҙе, был йорттарҙа етемдәр, ветерандар һәм йәш белгестәр фатир асҡысы аласаҡ. Рөстәм Хәмитов төҙөүселәргә балалар баҡсаһы, мәктәп кеүек обьекттар хаҡында онотмаҫҡа ҡушты, социаль учреждениелар яҡында булырға тейеш.


14 Октябрь 2021, 16:46\nУнда ни өсөн 2021 йылдың 1 октябренән һуң мәрхүм булыусыларҙың йәниҫәпкә инеүе һәм ниңә 1 октябрҙән һуң тыуғандар исемлеккә индерелмәйәсәге тураһында төшөндөрҙөләр.\n«Халыҡ иҫәбен алыу 15 октябрҙән башланһа ла, халыҡты һанау ваҡыты 2021 йылдың 1 октябре тип алынған. Тап был датаға халыҡтың дөйөм һаны кеүек ҡылыҡһырламаны алыу ҡаралған. Ошо сәбәпле 1 октябрҙән һуң тыуғандар һанауға инмәйәсәк. 1 октябргә ҡарата кем тере булып та, унан һуң йәниҫәп алыусы килгәнгә тиклем мәрхүм булған – улар тураһындағы мәғлүмәт һаналасаҡ. Быларҙың барыһы ла 1 октябрҙең 00 сәғәтенә ҡарата республикала күпме кеше йәшәгәнен белеү өсөн мөһим», — тип аңлатты «Башинформ» агентлығында үткән матбуғат конференцияһында Башҡортостанстаттың халыҡ статистикаһы һәм һаулыҡ һаҡлау бүлеге начальнигы Ирина Үтәшева.\nХалыҡ иҫәбен алыу мәғлүмәтен өлөшләп 2022 йыл дауамында күрһәтәсәктәр.


Яҙылығыҙ, бүләк отоғоҙ\n“Яҙыл да, бүләк от” акцияһы иғлан итәбеҙ. 19 майҙан алып 26 майға тиклем “Көнгәк” гәзитенә яҙылғандар араһында “Шелковый путь” сауҙа үҙәгенән 500 һумлыҡ ике сертификат уйнатыла. Был сара 27 майҙа көндөҙгө 4-тә уҙғарыласаҡ. Еңеүселәр фотоларын гәзиттә баҫасаҡбыҙ. Белешмә өсөн телефондар: 3-52-07; 89373541494.\nБының өсөн нимә эшләргә? Үҙегеҙгә уңайлы ысул менән “Көнгәк” гәзитенә икенсе ярты йыллыҡҡа яҙылырға һәм квитанция күсермәһен Воровский урамы, 6 адресы буйынса редакцияға алып килергә йәки Ватсапҡа (89373541494), meleuzkungak@yandex.ru электрон почтаға ебәрергә мөмкин.


Рәсәйҙә пенсия рефораһы тураһында бәхәстәр дауам итә\nКасьянов Хөкүмәте үлтереп маҡтаған пенсия реформаһы ул ти клем үк яҡшы булмай сыҡты, күрәһең. Һәр хәлдә тупланған һәм дәүләт бүлгән аҡсаға ҡалған көндә нисек йәшәргә тип баш ватҡ андар өсөн. Хәйер, киләсәк тураһында уйларға иртәрәктер әле,\nсөнки бөгөнгө көндөң хәйерле булыуы - булмауы билдәле түгел\nБелгестәр фекеренсә, пенсияға тупланыу элементын индереү п енсия күләмен ҡыҫҡартыуға килтерҙе. Бөгөн пенсия реформаһы ә леге пенсионерҙар иҫәбенә алып барыла тиергә лә була. Улар и ҫәбенә буласаҡ пенсионерҙарҙың тупланған өлөшөнә 160 миллиа рд һум аҡса йыйылған да инде. Бынан тыш яңы пенсия системаһы на булған ышаныс Хөкүмәттең тырышлығы менән кәмей төштө. Биг ерәк тә уның туплау системаһынан урта йәштәге граждандарҙы -\n1966 йылғыларҙы - сығарып, Рәсәй Пенсия фондына ирекле рәүе штә эш хаҡының 4 процентын күсерергә тәҡдим яһағандан һуңы шаныс тигән нимә ҡырҡа кәмене. Йәмәғәтселек, әлбиттә, бындай\nтәҡдимгә ғаризалар һәм баш тартыу ялыуҙары менән яуап бирҙе\nлә инде. Мәҫәлән, Ҡулланыусылар йәмғиәттәренең халыҡ -ара к онфедерацияһы урта йәштәге граждандарҙың туплау системаһынан\nсығарылыуын ҡабул итерлек түгел тип иҫәпләй. Конфедерация и ҫәпләүенсә, һуңғы ваҡытта һалым закондарын үҙгәртеү сәбәпле\n( күҙ уңында берҙәм социаль һалымды кәметеү тотола) пенсия реформаһы конструкцияларын етди тикшереү үткәреү ҡаралған. К онфедерация фекеренсә, был аҙым хөкүмәттең дөйөм социаль с әйәсәтенә ышанмаусанлыҡ тыуҙыра. Бынан тыш граждандарҙың хоҡ уҡтары боҙола, сөнки 2002 - 2004 йылдарҙа формалашҡан 195 3 - 1966 йылғы граждандарҙың тупланған пенсиялары менән нисе к хәл ителере асыҡ түгел.\nБынан тыш тәҡдим ителгән тәҡдим социаль - иҡтисади сәйәсәт тең мөһим йүнәлештәренең береһенә - хәйерселек менән көрәшеү гә ҡаршы килә. Ысынлап та, былай ҙа түбән эш хаҡына эшләгәнә дәр киләсәктә әллә була, әллә юҡ пенсияға өмөт итеп, үҙ ирк е менән 4 процентын алып барып йөрөмәҫ. Ә инде сит ил машина ларында ғына йөрөгән, банк ойошмаларында байтаҡ аҡса тотҡанд ар үҙҙәренең киләсәктә ниндәй пенсияға йәшәрен хөкүмәттең яр ҙамынан тыш та хәл итә аласаҡ.\nБер яҡтан пенсия реформаһы тупикта кеүек: йәшәтәргә киләсәк тәге пенсияларын булдырыр өсөн урта йәштәгеләрҙе пенсия сист емаһынан сығарып, уларға 4 процентты үҙҙәренә түләүҙе тәҡдим\nитеп, әлеге пенсионерҙарҙы ҡарарға ҡушыла бит. Әммә Рәсәйҙе ң финанстар министры Алексей Кудрин килеп тыуған сетерекле хәлде ҡәнәғәтһеҙлек йәки социаль шартлау тыуҙырыр тип иҫәплә мәй. Улай ғына ла түгел, ул әлеге яңылыҡтар пенсионерҙарҙың хәлен ҡырҡа яҡшыртасаҡ тип иҫәпләй.\nКудриндың әйтеүенсә, пенсия реформаһы буйынса закон проектт арының күпселеге 22 апрель көнө ҡараласаҡ, ә 29 апрель көнө уларҙы минситрҙар кабинеты тикшерәсәк. Яңы Хөкүмәткә ышанырғ  яраймы юҡмы икәнлеген тиҙҙән күрәсәкбеҙ.


Халыҡ һаулығы – милләт байлығы » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Социаль мәсьәлә » Халыҡ һаулығы – милләт байлығы\nҠыйғы районының һаулыҡ һаҡлау өлкәһе бер быуатҡа яҡын тарихҡа эйә. Һынылышлы, халыҡ өсөн ауыр 1921 йылда бында тәүге фельдшер-акушерлыҡ пункты асыла. Ике йылдан 50 урынға иҫәпләнгән дауахана эш башлай.\nБөгөн төбәк халҡының сәләмәтлеге һағында үҙ һөнәренең оҫтаһы булып танылған табиптар, шәфҡәт туташтары, фельдшерҙар уяу тора. Район дауаханаһы хирургия, бала табыу, гинекология, балалар, йоғошло ауырыуҙар, терапия бүлексәләрен, дүрт дауалау-диагностика тармағын берләштерә. 300 кешене ҡабул итеүгә иҫәпләнгән поликлиника, ауылдарҙа ике участка дауаханаһы, 25 фельдшер-акушерлыҡ пункты уңышлы эшмәкәрлек итә. Дауалау учреждениеларына йәш белгестәрҙең ҡайтыуы – тармаҡтың киләсәгенең өмөтлө һәм ышаныслы булыуына ишара.\n“Ҡайһы саҡта йылы һүҙ ҙә етә...”\nҠыйғы районы Дүшәмбикә ауылындағы фельдшер-акушерлыҡ пункты быйыл йәй файҙаланыуға тапшырылған. Ярты быуат элек төҙөлгән медицина учреждениеһы бығаса иҫке бинала урынлашҡан булған. Яңы ФАП төҙөлөшө “Республика адреслы инвестиция программаһы” ярҙамында тормошҡа ашырылған.\nДүшәмбикә ауылында 660 кеше иҫәпләнә, уларҙың 100-ҙән ашыуы – балалар. Күп урындарҙағы кеүек, был төбәктә лә халыҡтың күпселек өлөшөн хаҡлы ялдағы өлкәндәр тәшкил итә. Ә оло кешене төрлө сир-сырхау һағалап ҡына тора, шуға күрә ауылда яңы фельдшер-акушерлыҡ пункты асылыуға улар айырыуса һөйөнә.\nФельдшер Эльвира Владик ҡыҙы Ғиззәтуллина ФАП мөдире вазифаһын да башҡара. Дөйөм хеҙмәт стажы өс тиҫтә йылға яҡынлаған фельдшер үҙ эшенә ҙур яуаплылыҡ менән ҡарай. Дүшәмбикә урта мәктәбенең VIII класын тамамлағас, Златоуст ҡалаһындағы медицина училищеһында һөнәри белем ала. Әшә, Златоуст ҡалалары дауаханаларында эшләп, тәжрибә туплай Эльвира. 1992 йылда ғаиләһе менән тыуған яҡтарына ҡайтырға ҡарар итәләр.\nЭльвира Владик ҡыҙының уң ҡулы, төп ярҙамсыһы – шәфҡәт туташы Алина Урал ҡыҙы Әхмәтова. Яңы тыуған сабыйҙарҙан алып һигеҙенсе-туғыҙынсы тиҫтәһен ваҡлаған ололарға тиклем, йәғни барлыҡ ауыл халҡының сәләмәтлеге өсөн яуаплы булыуын аңлап, эште бер төптән егелеп башҡара аҡ халатлы ханымдар. “Ҡайһы берҙә кешенең хәлен еңеләйтергә бер йылы ҡараш, яҡты йөҙ ҙә етә”, – ти хеҙмәткәрҙәр. Һәм был, ысынлап та, шулай. Ауыл халҡы ла фельдшер менән шәфҡәт туташының эшенән ҡәнәғәт.\nЯңы фельдшер-акушерлыҡ пункты тейешенсә йыһазландырылған. Ул электр менән йылытыла, һыу үткәрелгән, бер һүҙ менән әйткәндә, заманса шарттар булдырылған. Медицина ҡорамалдары менән тәьмин итеү йәһәтенән Үрге Ҡыйғы үҙәк район дауаханаһы ҙур ярҙам күрһәткән.\nЙәштәр тыуған яғына ҡайта\nГөлсиә Ҡазыханова – быйыл ғына Башҡортостан дәүләт медицина университетын тамамлап, тыуған яғына ҡайтҡан йәш белгес. Үҙәк район дауаханаһының балалар поликлиникаһы педиатры булып эшләй.\nҠолбаҡ ауылында тыуып үҫкән ҡыҙ бала саҡтан аҡ халат кейеп кешеләрҙе дауалау хаҡында хыяллана. Маҡсатына ирешеү өсөн тырышып белем ала, күрше Арыҫлан урта мәктәбен миҙалға тамамлай.\nТыуған районынан маҡсатлы йүнәлтмә буйынса уҡырға ингән ҡыҙ, табиплыҡ дипломына эйә булыу менән, Ҡыйғыға ҡайтып хеҙмәт юлын башлай.\n– Шунда уҡ бер бүлмәле фатир бирҙеләр. Эшем оҡшай, бәләкәстәрҙе яратам. Көнөнә 25-30 баланы ҡабул итәм. Тәжрибәле коллегаларымдың ярҙамын тойоу ышаныс өҫтәй, – ти Гөлсиә Фәхретдин ҡыҙы.


22 Ноябрь , 10:20\nБер хикәйәт ишеткәнегеҙ бармы? Оло ғына ҡатын, ике биҙрәһен көйәнтәләп, көн дә һыу ташыған. Берәүһе, бөтөнө, тулы һыу һыйҙырғаны, көйәнтәне аҫҡа тартып бара, ти, ә ярығында, тамсылағас, өйгә ҡайтып етеүгә ярты ғына биҙрә һыу ҡала икән. Ике йыл буйына көн дә шул хәл ҡабатланған. Бөтөн биҙрә үҙенең шәплегенә маһайып киткән, имеш. Ә ярыҡ биҙрә, киреһенсә, кәмселегенән оялып, эшен яртылаш ҡына башҡара алыуына бошонған. Ике йылдан һуң, үҙенең эшкашмағанына тамам ышанып, бахыр оло ҡатынға мөрәжәғәт итә: – Өйгә ҡайтып еткәнсе бөтә юл буйына ярыҡлығым арҡаһында һыу ағыуынан оялам, – тип әйтә ул.\n– Ә һин үткән яҡтағы юлда сәскәләр үҫеүенә, ә тулы биҙрә яғында улар үҫмәүенә иғтибар иттеңме? Һинең был кәмселегеңде белгәс, ул яҡҡа орлоҡ сәстем. Һыуҙан ҡайтҡан саҡта һин уларҙы һуғараһың. Шуға күрә ике йыл буйына гөлдәрҙе өҙөп алып ҡайтып, өйөмдө биҙәй, өҫтәлемә ҡуя алам. Әгәр ҙә һин ошолай булмаһаң, бындай матурлыҡ та тыумаҫ, беҙҙең йортҡа йәм дә өҫтәлмәҫ ине. Һәр кемебеҙҙә тормошобоҙҙо ҡыҙыҡлы иткән үҙенсәлектәр һәм кәмселектәр бар. Уларҙы шулай ҡабул итергә һәм үҙебеҙҙең юл яғында үҫкән сәскәләрҙең еҫтәренән ләззәт алырға онотмаҫҡа кәрәк, – ти ул.\nКешеләргә килгәндә, бөгөнгө көндә ике аяҡһыҙ, ҡулһыҙҙар бөтә ағзалары теүәл булғандарға ҡарағанда ла күберәккә өлгөрә. Уларҙың төшөнә лә инмәгән бейеклектәрҙе яулай, хыялланырға ла ҡурҡҡан уйҙарын тормошҡа ашыра. Кешенең мөмкинлектәрен тик ҡурҡыуы, баҙнатһыҙлығы, оялыуы ғына сикләй. Ҡатын-ҡыҙ һомғолораҡ, матурыраҡ булмауынан тартына. Был уның күп теләктәрен үтәүгә кәртә – ошо хәлгә юл ҡуймаһа, үҙен ышаныслыраҡ тойор ине. Уныһы ярай, артыҡ ауырлыҡтан дөрөҫ туҡланыу, күнекмәләр ярҙамында арынып була. Үҙен иҫ киткес бәхетле тойған, яратылған һәм яратҡан бер ҡатын миңә үҙенең кәмселеген әйтте: бер күкрәген алдырған булып сыҡты ул. Әммә уға был бәхетле булырға ҡамасауламаған.\nТерһәгемә сыҡҡан һыҙлауыҡ арҡаһында оҙон еңле кейем һайларға тырышыуыма һатыусы аптырап ҡарай.\n– Булһа ни? – тип һаман да ныҡышмал миңә ярамаған ҡыҫҡа еңлене һуҙа.\nАсыуланып уға текәләм:\n– Һеҙ мине ишетәһегеҙме, аңлайһығыҙмы ул?\nУл һүҙһеҙ буш еңен елпелдәтә.\n– Ҡара, ә минең ҡулым бөтөнләй юҡ...


Миңнебай — Башҡорт Википедияһы\n53°57′08″ с. ш. 56°01′57″ в. д.HGЯO\n80 605 419 111\nМиңнебай (рус. Миннибаево) — Башҡортостандың Ауырғазы районындағы ауыл. 2010 йылдың 14 октябренә ҡарата халыҡ һаны 27 кеше. Почта индексы — 453486, ОКАТО коды — 80205819004.\n1814 йылда Абдулла ауылынан 4 ғаилә (улы Ҡотлобулат менән Ғәфиәт Мусин, Ҡотолмбәт Һөйәрғолов, улы Килмөхәмәт менән Байгилде Кинйәбаев) һәм Түрһәғәҙе ауылынан бер ғаилә яңы урында яңы ауылға нигеҙ һала. Ул Абдулла ауылынан сыҡҡан Миңнебай Ишкәйевтың исемен ала. Уның улдары Ҡотломөхәмәт менән Ҡолмөхәмәт тә билдәле. 1859 йылда Минебай ауылында 25 аҫаба ер биләүсе йәшәй. 1920 йылда беренсе совет халыҡ иҫәбен алыу 37 йортта 74 кешене асыҡлай. Миңнебай халҡы игенселектә лә ҙур уңышҡа өлгәшә: 20 кешегә 32 бот ужым, 144 бот ярауай иген сәселә.\n2002 йылғы халыҡ иҫәбен алыу мәғлүмәтенә ярашлы, күпселек милләт - башҡорттар (88 %).\nАуыл советы үҙәгенә тиклем (Кәбәч): 7 км\nhttps://ba.wikipedia.org/w/index.php?title=Миңнебай&oldid=1138352 ҡабул ителгән\nБыл бит һуңғы тапҡыр 04:13 25 май 2022 үҙгәртелгән.


“Тормошомда осраған һәр кешегә рәхмәтлемен”\n«Йәшлек» гәзите » Мәҙәниәт һәм сәнғәт » “Тормошомда осраған һәр кешегә рәхмәтлемен”\n02.04.2019 “Тормошомда осраған һәр кешегә рәхмәтлемен”\nйәки Искәндәр Ғәзизов ни өсөн этлек уйламай\n29 мартта Хөсәйен Әхмәтов исемендәге Башҡорт дәүләт филармонияһында талантлы йырсы Искәндәр ҒӘЗИЗОВТЫҢ концерты буласағын күптән белә инем. Әммә осрашып, әңгәмә ҡорорға һис кенә лә яй сыҡманы: артист репетиция һәм гастролдән арына алманы. Ниһайәт, Силәбе өлкәһендәге ун көнлөк гастролдән ҡайтып, Ханты-Манси автономиялы округында үткән халыҡ-ара фестивалгә юлланыр алдынан (иртәнге сәғәт 8-ҙә), йырсы менән осрашып, ижад хаҡында һөйләшергә форсат табылды.\n– Искәндәр, юл йөрөү, гастролдәр, йыш сығыш яһау арытмаймы?\n– Мин үҙем тормошта тынғыһыҙ кеше. Әлбиттә, тауыш бер аҙ арып киткәндә, ял иттереп алырға кәрәк. Шулай ҙа оҙағыраҡ йырламай торһаң, киреһенсә, ул тоноҡланғандай була. Концерт алдынан күнекмәләр үткәреү бушҡа түгел бит ул. Йышыраҡ йырлаған һайын оҫтараһың, тауыштың яңғырашы ла арта.\n– Тимәк, артист тормошо һине һаман да ялҡытмаған?\n– Юҡ. Әлеге ваҡытта республикабыҙҙа тормош гөрләй: Башҡортостандың 100 йыллығын байрам итәбеҙ, филармонияла ижад миҙгеленең уттай ҡыҙыу ваҡыты, бер-бер артлы төрлө конкурс, фестиваль, ижад кисәләре үтә. Һәм миңә ошондай ҡыҙыу мәл барышы оҡшай ҙа инде. Яратҡан эшем булыуына шатланам. Әсәйем мәрхүмә һәр ваҡыт: “Эше күп булһа, кешенең этлек уйларға ваҡыты булмай”, – тип әйтә торғайны. Ошо һүҙҙәрен иҫләйем дә, уның хаҡлы булыуына инанам. Йүгереп йөрөп яратҡан эшемде башҡарғас, насарына ваҡытым ҡалмай.\n– Һинең халыҡ йырҙарын бик оҫта башҡарғаныңды беләбеҙ. Шулай ҙа эстрада йырсыһы булараҡ танылыу яуланың.\n– Эстрада – ул заман талабы. Сөнки халыҡ йырҙары менән генә тамашасыларҙы концерттарға йәлеп итеп булмай. Ә халыҡ йырҙарына килгәндә, мин уларҙы башҡармаған йырсыны йырсыға ла һанамайым. Хәҙер күптәр универсаль: халыҡ йырҙарын да, ретро, классик әҫәрҙәрҙе лә һәм, әлбиттә, эстраданы ла үҙ итә. Был һәйбәт күренеш: бер йырсы һәр быуын вәкиленең зауығына тап килерлек сығыш яһай ала. Репертуарымда йөҙҙән ашыу йыр бар, халҡыбыҙ мираҫына ла иғтибарым ҙур.\n– Репертуарҙы нисек һайлайһың?\n– Иң тәүҙә йыр һүҙҙәренең мәғәнәһенә иғтибар итәм. Икенсе талап – ул ошо һүҙҙәргә тап килгән, уны тамашасы күңеленә еткергән моң. Яңы концерт программаһы өсөн Мөҙәрис Ғизетдинов, Зифа Нагаева, Реваль Хисмәтуллин, Юлай Үҙәнбаевтар менән хеҙмәттәшлек иттем. Улар ижад иткән өр-яңы йырҙар тиҙҙән тамашасы хөкөмөнә сығасаҡ. Шулай уҡ халыҡ күңеленә һеңгән, ретро йырҙар иҫәбенә ингән “Ҡарағай урманында”, “Һин киткәнгә көймәйем”, “Парлы шыршылар” һәм башҡаларҙы ла йырламайынса булмай.\n– Билдәлелек яулаһаң да, үҙеңдең ябайлығыңды юғалтмайһың. Тамашасыларың менән сәхнәнән дә, урамда осратып һөйләшкәндә лә ихлас аралашаһың. Был тәрбиәнән киләме?\n– Беҙ барыбыҙ ҙа бер ерҙән йөрөйбөҙ, тимәк, Аллаһы Тәғәлә алдында бер тигеҙбеҙ. Шәфҡәт туташымы һин, уҡытыусымы, министрмы әллә ябай эшсеме – һауаланырға ярамай. Миңә тәбиғәттән һәләт бирелгән икән, халҡым өсөн йырлайым. Бар ғүмерен балаларға белем биреүгә арнаған әсәйем мәрхүмә беҙҙе, ябай, ихлас кеше булып ҡалығыҙ, тип өйрәтте һәм был тәрбиә ҡаныбыҙға һеңгән. Ябайлыҡта – бөйөклөк кенә түгел, матурлыҡ та.\n– Йырсы булыу бала саҡ хыялыңмы?\n– Бала саҡта хыялдар күп була. Иң тәүҙә машинист булырға хыялландым. Ауылды икегә бүлеп тимер юлы үтә, атайым шунда эшләне. Поезд тәгәрмәстәренең бер ритмда әйләнеүе ҡолағыма ғына түгел, күңелемә һеңгән. Әле мин баш ҡаланың “Яркий” микрорайонында йәшәйем, эргәләге тимер юлдан таныш тауыштар ишетелһә, үҙемде тыуған ауылыма ҡайтҡандай хис итәм. Үҫә килә нефтсе, аҙаҡ хирург булырға хыяллана башланым. Кешеләрҙе дауалау изге эш икәнен беләм. Тик минең яҙмышыма йыр менән кешеләрҙең күңелен дауалау насип булған. Бала саҡтан йырлап, гармунда уйнап йөрөгәс, сәнғәт юлынан китеүем бер кемде лә аптыратманы.\n– Һине бер ваҡытта ла конкурстарҙа жюри ағзаһы булғаныңды күргән юҡ...\n– Саҡырыуҙар бар, тик һәр ваҡыт баш тартам. Әле кеше баһаларлыҡ йырсы түгелмен. Жюри ағзаһы булыу бик яуаплы һәм ауыр эш.\n– Тыуған яҡтар һағындырамы? Йыш ҡайтаһыңмы?\n– Һағыныуҙы көтөп тормайым: ял көндәрендә буш булһам, машинаға ултырабыҙ ҙа Зөйәккә табан (Белорет районы – авт.) елдерәбеҙ. 150 саҡрым тимер ат өсөн алыҫ түгел. Аллаға шөкөр, атайым, туғандарым, дуҫтарым ҡолас йәйеп ҡаршы алып тора. Ҡыҙғанысҡа ҡаршы, әсәйем һигеҙ йыл элек мәрхүмә булды.\nАуылымда шатлыҡлы ваҡиға: үткән йыл өр-яңы ФАП ишектәрен асҡайны, быйыл мәҙәниәт йорто төҙөләсәге тураһында хәбәр иттеләр. Быға тиклем концерттар менән мәктәптә сығыш яһай инек.\nАуылым Гүзәл Ситдикова, Зәки Әлибаев, Рәйес һәм Фәйзрахман Исмәғилевтар, Зилә Аҙнабаева, Нур Ҡәҙербаев һәм башҡа шәхестәре менән дан тота. Матур, ҙур һәм таланттар төйәге булған ауылда мәҙәниәт йорто күптән кәрәк ине.\n– Һирәк эләккән ялдарың нисек үтә?\n– Тыныс ҡына ятып ял итеү минең өсөн түгел, был йәһәттән ҡатынымдан йыш ҡына эләгеп тора (көлә – авт.). Дуҫтарым менән осрашып, сәй эсеп, рәхәтләнеп аралашып алабыҙ. “Ял көнөм, сығыш яһамайым”, – тип кенә мәҙәни сараларҙан ситтә ҡалмайым, тамашасы булараҡ, концерттар ҡарарға яратам. Ҡайын миндеге менән рәхәтләнеп сабына-сабына мунса инәм. Һәр ваҡыт хәрәкәттәмен.\n– Ғаиләң менән дә таныштырып үтһәң ине.\n– Федоровка районының Бала Сытырман ауылы һылыуы менән тормош ҡороп, Ильвина исемле ҡыҙ үҫтерәбеҙ.\n– Институт бөтөп кенә эшкә килгән йәш Искәндәр Ғәзизовты филармонияның данлыҡлы йырсылары нисек ҡаршы алды?\n– Ҡолас йәйеп тиһәм, һис яңылышмаҫмын. “Гәлсәр һандуғас” телепроекты аша мине танып беләләр ине. 2002 йылдан уҡ “Өфө егеттәре” төркөмөндә йырланым. Шуғалыр ҙа, өлкән коллегаларым тарафынан эшкә һанламау булманы. Диплом – ул уҡып сығыу тураһында ҡағыҙ. Кеше эшләй-эшләй тәжрибә туплай, өлкәндәрҙән өйрәнә, ваҡыт үткәс кенә үҙ эшенең оҫтаһына әүерелә. Йырлай-йырлай, ололарҙың кәңәшенә ҡолаҡ һала-һала, мин дә үҫәм.\n– Үҙеңдең остазың тип кемдәрҙе әйтер инең?\n– Тормошомда осраған һәр кешегә рәхмәтлемен – улар миңә ниндәйҙер һабаҡ бирҙе. Изге күңелле кешеләр йыш тап була, ә аламаларын оноторға тырышам. Шулай ҙа бөгөн бер кеше тураһында айырым әйтеп үткем килә – Башҡортостандың халыҡ артисы Вәлит Илембәтов. Ул мине 2010 йылда, Өфө дәүләт сәнғәт институтын яңы тамамлаған йәш йырсыны үҙ бригадаһына алып, ысын артист яһаны. Йырсы булыу – бер эш, ә бит артисҡа тамашасылар менән аралашыу өсөн матур итеп һөйләргә, үҙ фекереңде, һүҙеңде еткерә белергә лә кәрәк. Вәлит Хәлит улы миңә шул йәһәттән ярҙам итте лә инде. Уның һәр һүҙе ҡолағымда сыңлап тора, уҡытыусы булараҡ унда база төплө һәм ныҡлы. Әйткәндәй, буласаҡ концертты ул алып барасаҡ. Был мөһим һәм ҡатмарлы эште уға ышанып тапшырғанмын.\n– Концертыңда тағы ла кемдәр ҡатнаша? Был мөһим ваҡиға алдынан тулҡынланыу хистәре бармы?\n– Был – минең Өфө ҡалаһында үткән 8-се концертым. Яңы йырҙар, яңы программа – шуға күрә бер аҙ тулҡынланыу бар. Шулай ҙа концерт алдынан була торған мәшәҡәттәргә, ығы-зығыға өйрәнеп бөттөм инде. 29 мартта үтәсәк кисәлә Башҡортостандың халыҡ артисы Роза Аҡкучукова, бөтә Рәсәйҙе таң ҡалдырған Ләйсән Золотарева, ижадташ дуҫтарым Иҙел Нурғәлин, Алһыу Бәхтиева ҡатнаша, режиссеры – Миңзәлә Яхина. Театрлаштырылған тамаша буласаҡ ул. Серҙәрҙе асып бөтмәйем, концертты ҡарарға килгәндәр барыһын да күрер.\n– Йырсы өсөн мөһим фактор – ул яҡшы музыкант...\n– Бының менән тулыһынса килешәм. Үҙем баянда, гармунда, тальянда уйнағас, мин ул йәһәттән бик талапсан. Хәлит Фәтихов, Азат Айытҡолов, Миңләхмәт Ғәйнетдиновтар менән эшләү – үҙе бер күңел рәхәтлеге. Һәр һулышты тойоп, ҡараштан аңлап торған музыкант йырсы өсөн оло табыш. Йәштәр араһында ла ундайҙарҙың күп булыуы шатландыра.\n– Сәхнәгә сығып гармун уйнауыңды тамашасы ҡасан күрер икән?\n– Был концертҡа ниәтләгәйнем, ваҡыт етмәү сәбәпле, өлгөртә алманым.\n– Тимәк, алдағы концерттарыңды ла көтөп ҡаласаҡбыҙ...\n– Әлбиттә, уй-ниәттәр күп. Заман менән бергә атлап, тамашасылар күңеленә хуш килерлек, юғары кимәлдәге төрлө программалар эшләп ҡарағы килә. Оркестр менән дә йырларға теләк бар. Республика һәм күрше өлкәләр буйлап шәхси концертым менән гастролдәргә сығыр инем.\n– Әңгәмә өсөн ҙур рәхмәт, Искәндәр. Алда һине яңы йырҙар, яңы үрҙәр көтһөн!\n– Ҙур рәхмәт! Ғөмүмән, мин “Йәшлек” гәзитенә рәхмәтлемен. Ул бик күп йырсыға киң аудиторияға сығырға, халыҡҡа танытыуға ярҙам итте. Барлыҡ хеҙмәткәрҙәргә, уҡыусыларға иҫәнлек-һаулыҡ, ғаилә бәхете, уңыштар, донъя именлеге теләйем. Концерттарҙа осрашып торайыҡ!


Алдағы аҙнала көндәр тағы ла эҫе торасаҡ // Йәмғиәт | новости башинформ.рф\nАлдағы аҙнала көндәр тағы ла эҫе торасаҡ\n17:27, 22 июля 2010 Йәмғиәт\nРеспублика халҡын һалҡынса ел оҙаҡ иркәләмәне. Йәйге эҫелек тағы ла башлана. Башгидромет синоптиктары алдағы аҙнаға үҙ прогноздарында ошо турала хәбәр итә. Төнөн республика буйынса һауа температураһы 15 градустан 20 градусҡа тиклем булыуы көтөлә. Көндөҙ термометр бағанаһы 30-35 градусҡа тиклем күтәреләсәк. Яуым-төшөм көтөлмәй.\nТеги: һауа торошо, эҫелек


Мортаза Рәхимов Австрияла булып ҡайтты // Сәйәсәт | новости башинформ.рф\nМортаза Рәхимов Австрияла булып ҡайтты\n10:25, 9 апреля 2010 Сәйәсәт\n8 апрелдә Башҡортостан Республикаһы Президенты Мортаза Рәхимов эш сәфәре менән Австрияла булды.\nПёхларн ҡалаһында Мортаза Рәхимов «Ласселсбергер» компаниялар төркөмөнөң төп производство подразделениеларының береһе – «Цемикс» заводына барҙы. Предприятие төҙөлөш материалдары һәм ҡорамалдар сығара. «Цемикс» заводында Башҡортостан Президенты «Ласселсбергер» компанияһы етәкселеге менән эш осрашыуы үткәрҙе. Уның барышында аҙ ҡатлы йорттар етештереү буйынса берлектәге инвестиция проектын тормошҡа ашырыу мәсьәләләре ҡаралды.\nПредприятиела Мортаза Рәхимовҡа тиҙ арала күтәреү технологияһы буйынса йыйылған торлаҡ йорт өлгөһөн күрһәттеләр. Тиҙҙән бындай йорттарҙы сәнәғәт етештереүе Башҡортостанда ла юлға һалынасаҡ. Проектты Австрияның «ЛБ Инжиниринг ГмбХ» компанияһы менән берлектә “Үҙ йортом” яуаплылығы сикләнгән йәмғиәте тормошҡа ашыра. Башҡортостан Президентына һөйләүҙәренсә, аҙ ҡатлы йорттар етештереү технологияһы панелдәр ҡулланыуға нигеҙләнә. Уларҙы заводта етештерәләр. Панелдәр йортта стена, иҙән, бүлмә-ара һәм түшәм элементы булараҡ файҙаланыла. Составы буйынса панелдәр ағас конструкцияларға оҡшаш, ләкин заманса, энергяны һөҙөмтәле файҙаланыу үҙенсәлегенә эйә.\nТиҙ арала күтәрелеүсе йортто ҡарағанда Мортаза Рәхимов проектты ыңғай баһаланы һәм уны тормошҡа ашырыуҙың Башҡортостан өсөн мөһим булыуын билдәләне. Республика Президенты буласаҡ производство күләмдәре һәм йорттарҙың хаҡы менән ҡыҙыҡһынды. Белгестәр әйтеүенсә, тәүҙә йылына 1,5 мең самаһы йорт етештерәсәктәр. Торлаҡта эске биҙәү эштәре үткәреләсәк, йорт конструкцияһын предприятие белгестәре 6-7 көндә ҡороп ултыртасаҡ.\nМортаза Рәхимов шулай уҡ аҙ ҡатлы йорттарҙа автономиялы альтернатив йылытыу системалары урынлаштырыу мөмкинлеген дә билдәләне. Ошоға бәйле йортто ҡарағанда республика Президенты ҡаты яғыулыҡта эшләүсе һәм коттедж тибындағы йорттарҙа ҡулланылыусы яңы ҡаҙанлыҡтар эшләнмәләре менән ҡыҙыҡһынды.\nМортаза Рәхимов фекеренсә, аҙ ҡатлы йорттар һалыуҙы үҫтереү – Башҡортостандағы социаль сәйәсәттең мөһим өҫтөнлөктәренең береһе. Республика Президенты «аҙ ҡатлы торлаҡ төҙөлөшө өсөн шарттар тыуҙырып һәм уға булышлыҡ итеп кенә ҡалмай, уны комплекслы һәм күпләп үҫтереүҙе тәьмин итеү” бурысын ҡуйҙы. Яҡын биш йыллыҡта республикала эконом-класлы 10 мең йорт һалынырға тейеш.\nБашҡортостан Президенты Мортаза Рәхимовтың Австрияға эш сәфәрендә республиканың төҙөлөш, архитектура һәм транспорт министры Рауил Ибәтуллин ҡатнашты.\nТеги: бр президентының эш сәфәрҙәре, тышҡы иҡтисади эшмәкәрлек


Рөстәм Хәмитов вәкәләттәрен ваҡытынан алда туҡтатыу тураһында иғлан итте\n11 Октябрь 2018, 23:00\nБашҡортостан Башлығы Рөстәм Хәмитов республика граждандарына мөрәжәғәт итеп, вәкәләттәрен ваҡытынан алда туҡтатыу тураһында иғлан итте.\n«Хөрмәтле республика халҡы! Башҡортостан Республикаһы Башлығы вазифаһында минең эшем тамамлана. Мин Рәсәй Федерацияһы Президентына мине оставкаға сығарыу үтенесе менән мөрәжәғәт иттем, — тиелә белдереүҙә. — Был минең шәхси ҡарар. Ул бар яҡтан да уйлап ҡабул ителгән. Сәбәбе шунда: мин, ҡануниәткә ярашлы ошондай мөмкинлегем булһа ла, 2019 йылда республика Башлығын һайлауҙа ҡатнашырға ниәтләмәйем. Минең ҡарашҡа, оло йәштәге төбәк етәкселәре эшмәкәрлеген тамамлау тураһында ҡарарҙы ваҡытында ҡабул итергә һәм, өҫтән йәки аҫтан бер ниндәй баҫымһыҙ йәки ғәҙәттән тыш хәлгә бәйле түгел, ә уйлап һәм бәхәс-низағһыҙ, лайыҡлы китергә тейеш.\nНи өсөн мин яҙын түгел, ә хәҙер отставкаға сығырға булдым? Яңы командаға эш менән танышыу, республика халҡының ихтирамын яулау, 2019 йылдың сентябрендә уҙасаҡ һайлауҙарға әҙерләнеү өсөн ваҡыт кәрәк. Әле үк киләһе алты йылға ил Президенты ҡуйған бурыстарҙы үтәү буйынса эште төҙөү мотлаҡ. Республикала күсәгилешлекте һәм тыныслыҡты һаҡларға кәрәк.\nҺеҙгә һигеҙ йыл буйына эшемдә тойған ярҙамығыҙ өсөн рәхмәт. Минең өсөн халыҡ мәнфәғәте һәр ваҡыт өҫтөн булды. Мин кешеләр, һеҙҙең өсөн эшләнем, хөрмәтле республика халҡы. Намыҫлы хеҙмәт иттем һәм бер ҡасан да үҙемә закондар сиген үтергә мөмкинлек бирмәнем.\nРеспубликала йәшәүсе һәр кемде, уның фекерен, хоҡуҡтарын ихлас ихтирам итәм. Был минең эш нигеҙем. Миңә һеҙҙе күреү, тыңлау һәм һеҙҙең менән аралашыу һәр саҡ шатлыҡ килтерҙе. Мин һәр саҡ һеҙҙең изге һүҙегеҙҙе һәм ярҙам итеү теләгегеҙҙе, һеҙҙең ярҙамсыл һәм асыҡ булыуығыҙҙы ҡәҙерләнем.\nМин дөрөҫ эшләйем тип уйлайым. Башҡортостан – иҫ киткес республика. Ғөмүмән әйткәндә, тыуған яғым мәнфәғәтенә хеҙмәт итеү мөмкинлегем булған өсөн мин бәхетлемен.\nКүп нәмәләр эшләнде, әммә алда яңы маҡсаттар һәм бурыстар. Һеҙгә барыһы өсөн дә рәхмәт. Мин бөтәгеҙҙе лә хөрмәт итәм һәм яратам. Рәхмәт!»